
Praefatio. 


Pars  prima. 


Quaestio,  quam  suscepi  tractandam,  difficillima  est  multorumque  virorum 
doctissimorum  operam  ac  laborem  evocavit,  neque  tamen  adhuc  ad  finem 
perducta  est.  Quorum  virorum  scriptis  ut  fundamento  quodam  nisus  ad  rem 
propositam  accedam. 

Postquam  G.  Landgrafius  librum  siium  (Untersuchungen  zu  Caesar  und 
seinen  Fortsetzern.  Erlangen  1888)  foras  dedit,  ad  quaestionem  hanc  Caesari- 
anam  accesseram  atque  in  ea  studium  meum  et  operam  collocaveram.  Interea 
autem  viri  doctissimi  velut  Ed.  Woelfflin,  W.  v.  Hartel,  H.  Schillerus,  R. 
Schneider,  Ad.  Miodonski,  alii  hanc  rem  diligentissime  in  disceptationem 
vocaverunt.  Quorum  virorum  libris  periectis  valde  sum  gavisus  nonnullos 
illorum  virorum  doctissimorum  in  eandem  sententiam  loqui,  ad  quam  ego 
meo  iudicio  veneram.  Res  igitur  haec  ut  excuteretur  via  et  ratione,  omnes 
illos  libros  recentissimos  in  usum  me  vocare  necesse  erat.  Sed  muneris  offi- 
ciis  et  rebus  domesticis  impeditus  in  posteriore  demum  parte  quaestionis 
meae,  quam  anno  postero  editurus  sum,  illis  quoque  libris  tempus  et  diligen- 
tiam  adhibebo.  Virorum  doctorum  opuscula  magis  minusve  a  me  in  usum 
vocata,  quae  hic  adferre  omisi,  suo  loco  laudabuntur. 

Libri  manuscripti,  in  quibus  C.  Julii  Caesaris  commentarii  nobis  asser- 
vati  sunt,  praeter  genuina  illius  scripta  etiam  commentarium,  qui  dicitur 
octavus  de  bello  Gallico,  atque  tres  libros  de  bellis  Alexandrino,  Africano, 
Hispaniensi  continent.  Qui  cum  a  Caesaris  loquendi  ratione  plane  discrepent, 
iam  veteribus  exstitit  quaestio,  utrum  omnes  uni  auctori,  an  pluribus  essent 
tribuendi.  Suetonius  enim  de  Caesaris  commentariis  (in  vita  Caes.  c.  56) 
haec  scribit:  „Reliquit  (Caesar)  et  rerum  suarum  commentarios  Gallici  civilis- 
que  belli  Pompeiani.  Nam  Alexandrini  Africique  et  Hispaniensis  incertus 
auctor  est:  alii  Oppium  putant,  alii  Hirtium,  qui  etiam  Gallici  belli  novissi- 
raum  imperfectumque  librum  suppleverit." 

His  Suetonii  verbis  docemur  eum  dubitavisse,  cuinam  auctori  libros 
de  bellis  Alexandrino,  Africano,  Hispaniensi  tribueret,  sed  Hirtium  auctorem 
libri  octavi  de  bello  Gallico  esse  putavisse.  Coniunctivum  „suppleverit" 
Nipperdeius  (in  quaestionibus  Caesar.  edifioni  suae  praemissis  p.  10)  optime 
est  interpretatus :  „couiunetivo  nihil  aliud  indicatur  nisi  ea  verba  ab  iis 
adiecta  esse,  qui  reliquorum  quoque  librorum  Hirtium  auctorem  esse  conten- 
debant."  Et  in  epistula  ad  Balbum  octavo  libro  de  bello  Gallico  praemissa 
haec  leguntur  verba:  „Caesaris  nostri  commentarios  rerum  gestarum  Galliae 
non  cohaerentibus  superioribus  atque  insequentibus  eius  scriptis  contexui 
novissimumque  imperfectum  ab  rebus  gestis  Alexandriae  confeci  usque  ad  exitum 
non  quidem  civilis  dissensionis,  cuius  finem  nullum  videmus,  sed  vitae  Caesaris." 

Secundum  hoc  testimonium  quattuor,  de  quibus  agimus,  libri  ab  uno 
eodemque  homine  scripti  sunt.  Quaerentes  igitur  nos,  quis  sit  auctor  epistulae 
ad  Balbum,  codicum  Caesarianorum  maiore  parte  de  ea  re  non  docemur. 
Attamen  in  optimis  quibusdam  codicibus  legitur  in  fine  libri  octavi  nomen 
A.  Hirtii.  Quod  a  quibusdam  codicibus  liber  octavus,  et  ab  uno  meliore 
codice  etiam  libri  de  bellis  Alexandrino  er  Africano  Caesari  tribuuntur  (Nipp. 
p.  9.),  eandem  vim  habet  atque  si  nihil  de  horum  librorum  auctore  traderetur. 

Testimonium  autem  codicum  optimorum  confirmatur  Suetonii  verbis, 
qui  Uirtium  de  Caesaris  commentariis  praedicare  dicit,  quae  in  epistula  ad 
Balbum  scripta  sunt.  Sueton.  in  vita  Caesar.  c.  56:  „De  isdem  commentariis 
Hirtius  ita  praedicat:  Adeo  probantur  omnium  iudicio,  ut  praei^epta,  non  prae- 
bita  facultas  scriptoribus  videatur.  Cuius  tamen  rei  maior  nostra  quam  reli- 
quorum  est  admiratio;  ceteri  enim,  quam  bene  atque  emendate,  nos  etiam, 
quam  facile  atque  celeriter  eos  praescripserit,  scimus."  Cf.  epist.  ad  Balbum 
§  5  et  6. 

Itaque  si  haec  duo  codicum  Suetoniique  testimonia  respicimus,  omnino 
cum  Nipperdeio  faciendum  est,  qui  A.  Hirtium  auctorem  epistulae  ad  Balb. 
esse  statuit.  Quod  Weissenbornius  (Jahns  Jahrb.  1849  p.  375  ss)  contra 
Nipperdeium  profert,  non  tanti  est,  ut  eius  sententiam  sequamur. 

Quominus  Oppium  auctorem  statuamus,  impediunt  quaedam,  quae  in 
epist.  ad  Balb.  leguntur.  Quod  auctor  ep.  ad  Balb.  queritur:  „mihi  ne  illud 
quidem  accidit,  ut  Alexandrino  atque  Africano  bello  interessem,"  et  in  Hirtium 
et  in  Oppium  cadit.  Alexandriae  Oppius  cum  Caesare  non  fuit,  sed  eo  tem- 
pore  Romae  aut  in  Italia  commorabatur  (Cic.  in  ep.  ad  Att.  11,  7,  5.  8,  1. 
14,  2.  17,  2.  18)  neque  in  Africam  Caesarem  secutus  est  (Cic.  in  ep.  ad 
fam.  9,  6,  1).  Oppius  igitur  legatus,  qni  in  libro  de  bello  Africano  (c.  68) 
commemoratur,  non  fuit  ille  Caesaris  familiaris,  de  quo  nunc  agimus  (Nij)p. 
p.  10).  Neque  in  Hispaniam  Oppius  Caesarem  est  secutus,  cum  Romae  mane- 
ret  (Cic.  in  ep.  ad  Att.   12,  29,  2.  44,  4.  13,  19,  2.  50). 

Hirtius  vero,  cum  Caesar  Alexandriae  pugnaret,  in  Achaia  provincia 
erat.  Cf  Cie.  in  ep.  ad  Att.  11,  14,  3:  „Quintus  pergit,  ut  ad  me  et  Pansa 
scripsit  et  Hirtius,  isque  item  Africam  petere  cum  ceteris  dicitur:"  Atque  ex 
Cic.  ep.  ad  Att.  11,  10,  1  discimus  Quintum  fratrem  Patris  in  Achaia  pro- 
vincia  fuisse.  Postea  Hirtium  cum  Caesare  Antiochiae  fuisse  comperimus  ex 
Cic  ep.  ad  Att.  11,  20,  1:  „qui  se  Antiochiae  diceret  apud  Caesarem  vidisse 
Quintum  filium  cum  Hirtio."  Quare  eum  Caesarem  contra  Pharnacem  comi- 
tatum  esse  atque  cum  illo  Romam  revertisse  verisimile  est  (Nipperd.  p.  10). 
Et  cum  Caesar  in  Africa  esset,  Hirtius  in  Italia  commorabatur  (Cic.  in  ep. 
a,d  Att.  12,  2,  2.  ad  fam.  9,6,  1).  Sed  in  Hispania  cum  Caesare  fuit  (Sueton. 
in  vit.  Aug.  c.  68.  cf  Nipperd.  p.  10  s.). 

Cum  igitur  Hirtium  epistulam  illam  scripsisse  intellegamus,  quaestio 
statim  oritur,  utrum  Hirtius  omnia  illa  scripserit  supplementa  necne.  Suetonius 
loco    supra    allato    librum    de    bello  Gallico    oetavum    Hirtiq    tribuit,  cum    de 

tribus  reliquis  libris  dubitet.  Et  id  sane  concedendum  est  Hirtiiim,  si  epistu- 
lam  ad  Balbum  eum  composuisse  statuimus,  librum  saltem  octavum  de  bello 
Gallico  scripsisse.  Nam  si  elocutionem  et  epistulae  illius  et  libri  octavi 
respicimus,  eum,  qui  epistulam  ad  Balbum  scripsit,  etiam  librum  octavum 
composuisse  facile  intellegimus.  De  hac  re  Landgrafius  (p.  64  s.)  nonnulla 
detexit.     „non    quidem"  legitur    et   in    epist.    ad    Balb.  §  2  (ad    exitum    non 

quidem  civilis   dissensionis sed    vitae  Caesaris)  et  in    libro    octavo    de 

bello  Gallico    (8,  41,  5    turris   —   —  non    quideni,  quae    moenibus    aequaret, 

sed  quae  superare    fontis    fastigiuni   posset).     Verbum  suscipiendi  cum 

gerundivo  constructum  in  his  libris,  de  quibus  agimus,  nusquam  invenitur 
nisi  in  epist.  ad  Balb.  §  3  (quos  susceperim  scribendos)  et  in  libro  octavo 
(8,  52,  4  cum  causam  dignitatemque  defendendam  suscepisset).*)  Vocabulum 
„insequens"  (=  posterus),  quod  in  libro  octavo  quater  (23,  1.  28,  1.  48,  10. 
50,  4),  in  libro  de  bello  Alexandrino  nusquam  legitur,  etiam  in  ep.  ad  Balb. 
§  2  (insequentibus  scriptis)  occurrit.  — 

Quaestionem,  num  Hirtius  omnia  illa  scripserit  supplementa,  ut  sol- 
vamus,  necesse  est  primum  inquiramus  ipsos  quattuor  libros,  num  ab  uno 
eodemque  auctore  eos  compositos  esse  verisimile  sit,  deinde  considerandum 
erit,  num  Hirtio  satis  temporis  cetera  omnia  fuerint  ad  hos  libros  scribendos. 

Quattuor  hosce  libros  si  respicimus,  fieri  nequit,  ut  omnes  ab  uno 
auctore  compositos  esse  statuamus.  Nam  libri  de  bello  Africano  et  de  bello 
Hispaniensi  cum  a  duobus  reliquis  tum  inter  se  pUine  discrepant,  ita  ut  non 
nisi  illi  duo  relinquantur,  quos  num  Hirtio  tribuamus,  nobis  est  inquirendum. 
Nipperdeius,  qui  primus  in  quaest.  Caesar.  de  hac  re  copiose  disseruit,  librum 
de  bello  Alexandrino  et  commentarium  octavum  de  bello  Gallico  Hirtii  esse 
putat  (Nipp.  p.  12—15)  atque  de  epistulae  ad  Balb.  verbis:  „Caesaris  nostri 
commentarios  —  —  contexui  novissimumque  imperfectum  ab  rebus  gestis 
Alexandriae  confeci  usque  ad  exitum  non  quidem  civilis  dissensionis,  cuius 
finem  nullum  videmus,  sed  vitae  Caesaris"  statuit  Hirtium,  quominus  propo- 
situm  suum  conficeret,  morte  esse  prohibitum,  ita  ut  modo  illos  priores  libros, 
octavum  de  bello  Gallico  et  librum  de  bello  Alexandrino  composuerit,  libri 
autem  de  bellis  Africano  et  Hispaniensi  ab  aliis  quibusdam  hominibus  sint 
scripti,  quorum  scripta  Hirtius  matura  morte  abreptus  ad  suam  componendi 
dicendique  rationem  transformare  iam  non  potuerit.  Nipperdeius  igitur  prae- 
fationem  illam  ab  Hirtio  prius  quam  libros  ipsos  scriptam  esse  putat.  Nipper- 

*)  In  locis  afferendis  usus  sum  editione  B.  Dinteri. 

dewi  in   (|aaest.  Caesar.   p.  32  dicit:    „cum  enim  (Hirtius)  eerto    speraret    se 
-commentarios  Caesaris  usque  ad  mortem   eius  confecturum  esse,  de  lis  libris 
.-        quos  scribere    volebat,  tamquam    de    perfectis  dixit;    idque,  quominus  faceret, 
nihil  impediebat,  siquidem  nisi  una  cum  iis  ne    praefationem  quidem  editurus 
erat." 

De  tempore,  quo  Hirtius  illos  libros  scripserit,  Nipperdeius  sententiam 
profert  eos  vix  ante  annum  quadragesimum  tertium,  quo  Hirtius  cum  Pansa 
consul  fuit,  scriptos  esse.  Idque  ideo  putat,  quod  in  epist.  ad  Balb.  §  2  legi- 
mus:  ,,usque  ad  exitum  non  quidem  civilis  dissensionis,  cuius  finem  nnllum 
videmus,  sed  vitae  Caesaris."  De  qua  dissensione  hoc  modo  tum  demuni  dici 
potuisse,  cum  Octavianus  veteranos  contra  Antonium  concitavisset  isque  ad 
obsidendum  Brutum  in  Gailiam  discessisset,  quod  factum  est  mense  Octobri 
anni  quadragesimi  quarti  (Nipp.  p.  32).  Hirtius  autem  exeuute  anno  quadra- 
gesimo  quarto  morbo  correptus,  initio  anni  quadragesimi  tertii,  cum  nondum 
plane  convaluisset,  ad  Mutinam  profectus  est  ibique  mense  Aprili  in  acie  periit 
(Cic.  in  ep.  ad  fam.   11,   13,   I).  Hoc  modo  ratiocinatus  est  Nipperdeius. 

8ed   contra    eius    sententiam    nonnulla    sunt    proferenda.     De  tempore, 
quo  Hirtius  libros  duos  scripserit,  aliter  est  statuenduni.  Nam  nihil  est  causae, 
cur  non  Hirtius  iam  aestate  anni  quadragesimi  quarti  librum  de  MIo  Gallico 
octavum  composuerit    et  autumno    eiusdem    auni,  ex  morbo    refectus,  laborem 
renovaverit  librumque  illum  una  cum  epistula  ediderit  (H.  Schiller,  Zur  Hirtius- 
frage  BI.  f.  d.  bayr.  G.  W.^  XVI.  p.  246  ss).     Postea  librum  de  bello  Alexan- 
drino  scripsit,  cum  iam   descriptiones    bellorum  Africani  et  Hispaniensis,  quae 
a  quibusdam  aliis  hominibus    erant  confectae,  ei  praesto    esse   possent.     Nam 
Hirtium  illos  libros  per  belli  tempus  composuisse  verisimile  non  est.  Si  igitur 
dicimus  librum  de    bello  Gallico  octavum  una    cum    praefatione    esse   editum, 
difticultas  remota  est,  quae,  si  Nipperdei  sententiam  sequimur,  remanet,  illam 
dico  verisimile  non  esse  Hirtium  perfecta  illa  „contexui"  „confeci"  prius  quam 
ullum    horum    librorum    scripsisse.     Praeterea    mos    est    scriptorum    veterum 
praefationes  opere  ipso  perfecto    scribere.     Et  quominus  praefationem,  ut  vult 
Petersdorffius    (Z.  f.  d.    G.  W.   XXXIV.    p.  215    ss.),    omnibus    quattuor,    de 
quibus  agimus,  libris  ab  Hirtio  ipso  compositis  scriptam  esse  dicamus,  ea  res 
impedit,  quia,  quod  iam  supra  diximus,  libros  de  bellis  Africano  et  Hispaniensi 
Hirtius   ipse    morte   abreptus    non    confecit.     Difficultas  igitur  oritur  nulla,  si 
praefationem  una  cum  octavo   libro    de    bello  Gallico    editam    esse  statuimus, 
quae    res    epistulae  verbis:    „qui  me   mediis    interposuerim  Caesaris   scriptis" 
maxime  commendatur  (Landgraf.  p.  10).     Haec  enim  verba  tantummodo  post 

«onfectum  octavum  librum  scribi  potuerunt,  quia  hic  modo  liber  inter  priores 
et  posteriores  Caesaris  commentarios  medius  est.  Quod  si  statuimus,  etiam 
perfecta  illa  „contexui"  et  „confeci"  explicare  possumus.  „Contexui"  enim 
Hirtius  suo  iure  dixit,  (juia  re  vera  priores  Caesaris  commentarios  de  bello 
Oallico  atque  posteriores  de  bello  civili  libro  octavo  de  bello  Gallico  conte- 
xuit.  „Confeci"  antem  scripsit  Hirtius,  quia  etiam  posteriores  libros  de  beliis 
Alexandrino,  Africano,  Hispaniensi  componere  volebat  atque  nihil  videbat 
esse,  quod,  quominus  illos  libros  conficeret,  impediret. 

Librum  octavum  de  bello  Gallico  ab  Hirtio  compositum  esse  pro  certo 
<;onstat.  Contra  eos,  qui  hoc  quoque  in  dubium  vocarunt  (Weissenborn,  Jahns 
Jahrb.  1849  p.  377  et  Forchhammer.,  quaest.  critic),  E.  Fischerus  (Das  achte 
Euch  vom  gallischen  Kriege  und  das  bellum  Alexandrinum.  Progr.  Passau 
1880  p.  4)  optime  ostendit  locum  ex  Hirtii  epistula  ad  Ciceronem  (Cic.  in 
ep.  ad  Att.  15,  6,  3):  „noli  sinere  haec  omnia  perire ;  quae  funditus  medius 
fidius  rapinis,  incendiis,  caedibus  pervertuntur."  Idem  fere  locus  occurrit 
^tiam  in  libro  de  bello  Gall.  octavo  (8,  25,  1):  „cum  omnia  caedibus,  incen- 
diis,  rapinis  vastasset."  In  eadem  epistula  (Cic.  in  ep.  ad  Att.  15,  6,  2) 
legimus  „ne  quod  calidius  ineant  consilium."  Etiam  in  libro  de  b.  G.  octavo 
<8,  16,   1.  8,  44,   1)  legimus  „consilium  inire"  (Cf.  Landgraf.  p.  64). 

Progrediendum    est    ad    quaestionem,    utrum    Hirtius    etiam    librum  de 

bello  Alexandriuo  composuerit  necne.     Nam  de  libro   octavo  de    bello  Gallico 

-dubium  remanet  nullum.     Librum  de    bello  Alexandrino,  de  quo  iam  agemus, 

Nipperdeius  iudicat   ab  Hirtio  esse  scriptum,  quod  multis    exemplis    de  elocu- 

tione  utriusque  libri  allatis  confirmare  studet,  quamquam  ipse  concedit  (p.  14): 

„inter  hos  commentarios  differentiam    quandam  intercedere."     Nam  librum  de 

beWo    Alexandrino    dicit    maiore    facilitate,   motu,   varietate    esse    compositum 

atque  esse  venustiorem  magisque    perpolitum  et  alacriore  animo   scriptum,  ita 

«t  commentariis  Caesarianis  non  multo  inferior   sit.     Sed  iam  Weissenbornius 

(I.  a.)  recte    miratur,  quod  Nipperdeius    de    libro    octavo    dicit:  „Ientitudinem 

sine    motu    et,    quod    maxime    reprehendas,    sine   varietate,"    praesertim    cum 

valde   mirum    sit,  Hirtium    contra    epistulae    verba  (§  8)  eas  res,  quibus  ipse 

interfuerit,  minore  perspicuitate   descripturum  fuisse,  quam  illas,  quas  ab  aliis 

hominibus    vel    etiam    a    Caesare    narratas    acceperit.     Nipperdei    sententiam 

aggressi    sunt    Vielhaberus    (Z.  f.  d.  ost.  G.  XX.  p.  547  ss.)  et  E.  Fischerus 

<1.  a),  qui    exemplis   multis    allatis    non    modo    in  compositione,  sed  etiam  in 

singulis   vocibus  ac    periodis    apertam    discrepantiam    inter  duos   hosce  libros 

^stenderunt,  et    uterque  vir   doctus    in  fine  dissertationis    suae  scripsit  verba: 

„Es  ist  Docb  nicht  erwiesen,  dass  beide  Commentare  von  demselben  Verfasser 
stammen.  Et  FroehliGhius  (Realistisches  und  Stilistisches  zu  Casar  und  dessen 
Fortsetzern,  Festschrift  des  Philol.  Kranzchens  in  ZUrich  1887),  qui  imprimis 
voces,  quae  ad  rem  militarem  spectant,  respexit,  multas  inter  duos  libros 
detexit  discrepantias.  Ex  perniultis  exemplis,  quae  bi  viri  docti  de  elocutione 
horuni  librorum  attulerunt,  nonnulla  proferam,  quibus  pro  certo  elucet  hosce 
libros  non  ab  uno  eodemque  auctore  esse  compositos. 

Verbum  cognoscendi  io  libro  octavo  de  bello  Gallico  cum  accusativo^ 
in  libro  de  bello  Alexandrino  cum  praepositione  „de"  coniungitur.  In  libro 
octavo:  8,  7,  l  hostium  consilia  cognoscere,  8,  46,  5  publicas  controversias 
cognoscere.  In  libro  de  bell.  Alex. :  64,  2  de  adventu  cognoscere,  65,  4  et 
78,  1  de  controversiis  cognoscere  ac  statuere.  In  libro  de  bell.  Alex.  verbum 
dubitandi  cum  negatione  coniunctum  (=  nicht  zweifeln)  sequitur  accusativus 
cum  infinitivo:  7,  3  aptissimum  esse  hoc  genns  ad  proditionem  dubitare 
nemo  potest.  Quod  neque  apud  Caesarem  neque  in  libro  octavo  legitur.  Sed 
Livius  hoc  saepe  admisit,  etiam  Cicero  in  ep.  ad  fam.  16,  21,  2  et  Asinius 
PoIIio  apud  Ciceronem  (in  ep.  ad  fam.  10,  31,  5:  illud  me  —  —  dixisse 
nemo  vocabit  in  dubium)  (Draeger.,  H.  S.  II.  p.  370).  Locutio  „negotium 
dare,  ut"  (in  b.  Alex.  9,  I.  51,  3)  in  libro  octavo  non  legitur.  Caesar  autem 
hac  locutione  usus  est  (in  b.  G.  2,  2,  3).  In  libro  octavo  persaepe  genetivus 
pendens  a  substantivo  longius  ab  eo  substantivo  removetur,  ita  quidem,  ut 
plerumque  intercedat  verbum :  8,  3,  3  qui  primum  adventum  potuerant  effugere 
Romanorum.  8,  10,  4  stultas  cogitationes  incitabat  barbarorum.  8,  19,  2  ex 
silvis  instructa  multitudo  procedit  peditum.  8,  21,  2  et  3.  8,  32,  1.  8,  42,  5. 
8,  43,  4  etc.  (fere  quadragies).  Sed  in  libro  de  bello  Alex.  raro  hoc  invenitur. 
Huc  etiam  addendum  est  plurima  vocabula,  quae  in  altero  libro  occurrant, 
in  altero  plane  deesse.  Verbum  „insequens"  in  libro  de  b.  Alex.  nusquam, 
in  libro  octavo  quater  legitur:  8,  23,  1  et  8,  28,  1  nocte  insequenti,  8,  48, 
10  insequens  annus,  8,  50,  4  insequentis  anni.  Auctor  belli  Hispaniensis,  de 
quo  infra  agemus,  hac  voce  persaepe  usus  est.  In  libro  de  b.  Alex.  legimus 
(38,  1  et  73,  2)  „proxima  nocte"  (etiam  in  libr.  octav.  34,  2).  Proferam 
etiam  vocabula,  quae  in  libro  de  bello  Alex.  saepe  occurrunt,  in  libro  octavo 
nusquam  leguntur:  „subsidium"  11,  1.  14,  2.  21,  3.  25,  6.  59,  2.  subsidia 
37,  4.  38,  1.  39,  2  (in  libro  octavo  semel  legitur  subsidiari:  13,  2).  „incolu- 
mis"  16,  6.  20,  6.  28,  2.  47,  1.  47,  5.  —  „obtinere"  4,  1  et  2.  13,  2.  15,  2. 
18,  1.  19,  2  et  3.  28,  3.  30,  3.  35,  1.  41,  2.  48,  1.  58,  2.  64,  2  (in  libro 
octavo  semel:    52,  3).   —    „periclitari"  13,  4.  16,  1.  43,  1.    (in    libro    octavo 


V- 


\ 


i .- 


legimus  34,   1   periculum  facere)  —  „versari"  21,   I.  36,  6.  38,1.  43,4.  50,2. 
observari  36,  4.  —    „omnino"   1,  5.  6,  3.   18,  4.   19,  5.  20,  5.  —  „praeterea" 

2,  2  et  5.   11,  4.   12,  4,   14,  4.  46,  5.  48,  3.  —  „postquam"    12,  2.   14,  1.  20, 

3.  21,  1.  —  „intercludere"  3,  4.  5,  3.  20,  5.  27,  3.  43,  1.  53,  2.  56,  2.  — 
„militaris"  31,  I.  34,  2.  48,  3.  65,  1.  74,  I.  -  „8e  conferre"  40,  4.  42,  3 
et  4.  46,  6.  53,  3.  64,  3.  -  „certare"  29,  3.  55,  5.  —  „expugnare"  22,  I. 
41,  1.  43,  2.  48,  2.  -  „propugnare"  17,  4.  26,  2.  30,  6.  —  „pugna"  15,  5 
et  8.  16,  4.  Pro  voce  „pugna"  ab  Hirtio  usurpantur  „proelium"  (VIII,  12, 
4  et  6.  13,  1.  18,  4.  19,  1  et  3.  20,  1.  21,  3  et  4.  29,  3.  31,  1.  :^,  H.  42,  .3. 
43,  3.  44,  4.  48,  7.  49,  3.  etiam  in  libr.  de  b.  Alex.  16,  1  et  6.  21,  4.  22,  2. 
25,  5.  29,  2.  31,  2.  32,  2.  40,  5.  42,  3.  43,  3.  47,  2.  61,  1.  (i.5,  3.  69,  1).'— 
^certamen"  (VIII,  9,  1.  28,  4.  etiam  in  libro  de  bello  Alex.  15,  7.  16,  1).  — 
„dimicatio"  (VIII,  11,  1.  18,  2.  21,  2.  42,  1.  etiam  in  libr.  de  b.  Alex.  11,2. 
22,  2.  25,  3.  32,  4.  46,  1).  Plurima  eiusdem  generis  exempla  Froehlichius 
collegit  (I.  a.  p.  48  s.) 

Magni  etiam  momenti  est,  quod   saepe    eadem  res  in  his  duobus  libris 
non  iisdem  exprimitur    verbis.     Froehlichius  (1.  a.  p.  48)  dicit:  „Im  Ferneren 
mache  ich  aufmerksam  auf  Verschiedenheiten  in  Phrasen,  welche  bei  gleichem 
Verfasser  wahrscheinlich    auch  gleich    lauten  vviirden."     in  bell.  Alex.  (44,  5) 
„discedere  ab  oppugnatione" :  in  bell.  Gall.  (VIII,  40,  I)  „recedere  ab  oppug- 
natione."  in  bell.  Alex.  (44,  4)  „in  consilio   remanere:    in  b.  G.  (VIII,  39,  1) 
„in  consilio   permanere."  in  bell.  Alex.  (60,  1)  „rapinis  ferro  flammaque  con- 
sumere":  in  b.  G.  (VIII,  25,  1)    „caedibus  incendiis  rapinis  vastare."  in  bell. 
Alex.   (14,  4.  75,  1)    „terrorem  afferre" :    in  bell.  G.    (VIII,  52,  4)    „terrorem 
inferre."  In  b.  Alex.  (44,  4)  „necessitatem  iniungere  alicui":  in  b.  Gall.  (VIII, 
49,  2)    „necessitatem    imponere    alicui".    in  b.  Alex.    (1.5,   8.    61,  2)    „capere 
locum":  in  b.  G.  (VIII,  7,  4  et  7)  „deligere  locum."  in  b.  Alex.  (33,4.67,  1) 
„coercere   aliquem":   in  b.  G.  (VIII,  46,  4.  54,  5)  „continere    aliquem".  in  b. 
Alex.  63,  5.  73,  2.  75,  1)  „neque  opinans"  (etiam  in  libr.  de  bell.  Afric.  7,5. 
66,   1):  in  b.  G.    (VIII,   19,  3.  36,  4)    „imprudens."  in  b.  Alex.  (11,  5.  46,  7. 
63,  6)    „dirimere    proelium":    in   b.   G.  (VIII,  28,  4)  „conficere    proelinm"  et 
(43,  3)  „finem  facere  proelii".  In  libro  de  bell.  Alex.  legimus  verba  „occidere" 
(4,  2.  57,  1),   iugulare"    (46,  5),    „figere"  (telis)   (30,  6),  „configere"  (40,  2), 
sed    in    libro    octavo    occurrunt  verba  „exanimare"  (8,  38,  5)   et  „percntere" 
(8,  23,  5). 

NonnuIIa  vocabula  in  utroque  quidem  libro  reperiuntur  sed  varia  signi- 
ficatione.  (Froehlichius  I.  a.  p.  49).     In  libro    de    bello  Alexandrino    legimus: 

^aequare"  —  gleichniachen  (dimicationeni  46,  4);  „agger"  =  Dammaterial^ 
Erdschutt  (29,  4.  73,  1  et  3.  74,  3);  „ascensus'*  =  das  Hinaufsteigen  (8,  5); 
,auctor"  Gutheiiier,  Zustimmer  (23,  2);  „percutere"  (foedus  44,  1);  „produ- 
cere"  r=  weiterfUhren  (aciem  38,  3);  ^stipendium"  =z  Sold,  LOhnung  (2,  2). 
In  libro  octavo  de  bello  Gallico  eadem  verba  sed  alio  sensu  usurpantur: 
„aequare"  i=  gleichkommen  (turris  moenibus  41,  5);  „agger"  =  Wall^ 
Schanze  (41,  2  et  4.  42,  2);  „ascensus"  =  Zugang,  Aufstieg  (14,  3.  40,  4); 
„auctor"  =2  Veranlasser,  Urheber,  Anstifter,  Leiter  (7,  5.  21,  4.  32,2.  47,2); 
„percutere"  (caput  23,  5);  „producere"  =:  fortlocken  (48,  3);  „stipendium" 
=1  Dienstjahr,  Feldzug  (8,  2).  Miramur  etiam  quod  in  libro  octavo  tantum- 
modo  vox  „obsessio"  (14,  1.  34,  1)  usurpatur,  cum  auctor  belli  Alexandrini 
vocabulo  ^obsidio"   (61,  2  et  6)  utatur. 

His  exemplis  allatis  librum  de  bello  Alexandrino  non  ab  Hirtio  scrip- 
tum  esse  iudicare  cogimur.  Attamen  multa  quoque  Nipperdei  sententiam 
firmant.  Et  in  libro  octavo  et  in  libro  de  bello  Alexandrino  legitur  illud 
Hirtianae  dictionis  proprium  „frustra  —  nam"  (VHI,  3,  4.  5,  3.  in  b.  Alex. 
29,5).  In  utroque  libro  occurrit  rara  illa  formula:  „non  tantum  — sed  etiam" 
(VIII,  6,  2.  41,  6.  52,  5.  in  b.  Alex.  32,  4.  34,  2.  42,  1.  49,  2.  58,  4.  67,  1). 
Quae  formula  neque  apud  Caesarem  neque  apud  Sallustium  legitur.  Cicera 
hoc  semel  admisit,  sed  modo  variationis  causa  (in  or.  pro  Mil.  23,  61  :  „neque 
vero  se  populo  solum,  sed  etiam  senatui  commisit,  neque  senatui  modo,  sed 
etiam  publicis  praesidiis    et  armis    neque    his    tantum,  verum    etiam    eius  po- 

testati ").     lam  saepius    hac   formula  utitur  Livius  (9,  37,  2.  21,  32,  4. 

30,  2,  9.  37,  53,  24.  40,  34,  14).  Cf.  Draeger.  Hist.  Synt.  IL  p.  98.  In  utroque 
libro  coniunctio  „cum"  plus  octogies  adhibita  est.  Praeterea  coniunctio  sen- 
tentiarum  saepissime  per  pronomina  relativa  efficitur.  (In  libro  octavo  plus 
sexagies,  in  libro  de  bello  Alexandrino   plus  octogies).    (cf.  Fischeri  librum  I. 

a,  p.  27  et  Landgraf.  p.  65).  Nipperdeius  (p.  14)  adnotat:  „Praeterea  plura 
verba  coniuncta  eadem  in  utroque  libro  haec  repperi:  „at  nostri  equites  — 
laetitia  victoriae  elati"  (VIII,  29,  3):  „at  nostri  victoria  elati"  (in  b.  Alex, 
76,  3);  „celerius  opinione  eorum"  (VIII,  8,  5):  „omnium  opinione"  (in  b, 
Alex.  51,  4.  71,  2.  78,  5);  „re  bene  gesta"  (VIII,  27,  5.  36,  1  et  in  b.  Alex. 
26,  3.  47,  1),  „felicissirae"  (VIII,  37,  1):  „felicissime  celerrimeque"  (in  b. 
Alex.  32,  1.  46,  4.  48,  1.  78,  2  et  5),  „praeclarissime"  (in  b.  Alex.  30,  1. 
47,  5);  „conflare  bellum"  (VIII,  6,  1.  in  b.  Alex.  1,  1);  „tempus  anni  diffi- 
cile  (VIII,  6,  1.  in  b.  Alex.  43,  1);    „durissimae   tempestates"  (VIII,  5,  4.  in 

b.  Alex.  43,  2).  In  utroque  libro  omissa  sunt  verba:  „licet,  quamvis,  ante- 
quam,  ergo,  igitur,  subito." 

Quid  igitur  de  libro  de  bello  Alexandrino  statuendum  est? 

Petersdorffius  (1.  a.),  qui  contra  Nipperdeium  facit,  dissertatione  sua 
vult  ostendere  Hirtium  singulas  quattuor  librorum  partes  ab  hominibus  (|uibu8- 
dam,  qui  rebus  gestis  ipsi  interfuissent,  scribendas  curavisse  eorumque  descrip- 
tiones  magis  minusve  emendatas,  bellorum  autem  Africani  et  Hispaniensis 
descriptiones  fere  integras  edidisse.  Contra  eius  sententiam  Eussnerus  (Bur- 
sians  Jahresb.  XXXV.  p.  136  ss.)  et  Schillerus  (I.  a.)  optime  disseruerunt. 

Ex  Petersdorffii  dissertatione  id  modo  pro  certo  discimus  non  fieri 
potuisse,  quin  Hirtius  descriptiones  eorum  bellorum,  quibus  ipse  non  inter- 
fuisset,  ab  aliis  quibusdam  hominibus  confectas  in  usum  vocaret  easque  ad 
suam  dicendi  rationem  conformaret,  qua  ex  re  fortasse  discrepantiae  illae, 
quae  sunt  inter  librum  octavum  et  librum  de  bello  Alexandrino  explieari 
possunt. 

Si  Petersdorffius  id  modo  dixisset  Hirtium  in  libro  octavo  et  libro  de 
bello  Alexandrino  componendis  aliorum  quoque  scriptis  esse  usum,  ita  ut  hoc 
modo  discrepantiae  inter  hos  libros  intellegerentur,  nemo  sane  contradiceret 
„Denn  (inquit  Schillerus  I.  a.)  eine  nahere  Untersuchung  des  bell.  Alex.  hat 
mich  zu  dem  Resultate  gefUhrt,  dass  nicht  nur  zwischen  Gall.  VIII  und  Alex. 
im  allgemeinen  manche  Verschiedenheiten  bestehen,  sondern  auch  zwischen 
den  fUnf  Abschnitten  von  Alex.  selbst.  Dass  aber  diese  Verschiedenheiten 
ihren  Grund  hatten  in  der  starken  Beniitzung  fremder  Berichte,  habe  icb 
geschlossen  theils  aus  dem  Umstande,  dass  eine  Betrachtung  der  verschiedenen 
Abschnitte  von  Alex.  in  Bezug  auf  ihr  zeitliches  Nebeneinander  flir  einen 
einzelnen  die  Theilnahme  an  nur  je  zwei  der  fUnf  Partien  moglich,  mithin 
die  Benutzung  fremder  Aufzeichnungen  fUr  die  iibrigen  geradezu  nothwendig 
erscheinen  lasst,  theils  aus  der  verschiedenen  Farbung  der  einzelnen  Partien 
und  dem  Hervortreten  der  hirtianischen  EigenthUmlichkeiten,  besonders  in 
den  zusammenfassenden  und  Uberleitenden  Capiteln." 

Quinque  enim  partes  libri  de  bello  Alexandrino  distinguendae  sunt, 
quarum  modo  prima  iure  nomine  belli  Alexandrini  inscribitur  (c.  1—33); 
altera  parte  (c.  34—41)  agitur  de  bello  Pontico,  tertia  (c.  42—47)  de  relms 
Illyricis.  Quarta  parte  (c.  48 — 64)  coutinentur  res  in  Hispania  gestae,  quinta 
bellum  cum  Pharnace  gestum,  quibus  accedunt  duo  capita  ultima  (c.  77 — 78). 

Nullo  autem  modo  fieri  potuit,  ut  auctor  libri  de  bello  Alexandrino 
omnibus  his  rebus  ipse  interesset;  quare  ad  unam  alteramve  partem  compo- 
nendam  aliorum  descriptiones  in  usum  vocare  coactus  erat. 

Schillerus  igitur  Hirtiuni  auctorem  libri  de  bello  Alex.  esse  ideo  putat, 
(juod  iniprimis  ea  capita  huius  libri,  quibus  diversarum  rerum  gestarum  de- 
scriptiones  coniunguntur  et  conectuntur,  ad  Hirtii  dicendi  genus  sint  compo- 
sita.  Quod  autcm  hoc  Hirtii  dicendi  genus  in  singulis  quinque  partibus 
ipsis  non  tam  plane  elucet  quam  in  iis,  de  quibus  modo  diximus,  capitibus, 
Schillerus  ita  explicat:  „dass  Hirtius  seine  Quellen  Uberarbeitete,  nicht  aber 
eigentlich  verarbeitete." 

Et  Landgrafius  quaestione  de  hac  re  facta  valde  gaudet,  quod  sibi 
contigerit  auctorem  illum  detegere,  cuius  ex  scriptis  Hirtius  res  gestas  in  suis 
commentariis  componendis  petiverit,  scilicet  C .  A  s  i  n  i  u  m    P  o  1 1  i  o  n  e  m  . 

Landgrafius  C.  Asinium  PoIIionem  et  commentarios  suos  de  nonnullis, 
quae  in  libro  de  bell.  Alex.  continentur,  rebus  gestis  et  commentarios  suos 
diurnos  de  bello  Africano  Hirtio  permisisse  dicit  atque  post  Hirtii  mortem 
hos,  de  quibus  agimus,  libros  ab  Hirtio  nondum  editos  una  cum  libris  de 
bello  civili  edidisse.  Liber  de  l)eIIo  Hispaniensi  num  etiam  ab  Asinio  Pollione 
sit  editus,  Landgrafius  dubitat. 

Quaestione  huc  perducta  in  animo  habeo  duas  etiam  addere  partes, 
quarum  priore  agam  de  libris  de  bello  Africano  et  de  bello  Hispaniensi, 
posteriore  de  illa,  quam  modo  conmiemoravi,  Landgrafii  sententia,  num  veri- 
simile  sit  C.  Asinium  Pollionem  eas,  quas  vult  Landgrafius,  supplementorum 
partes  composuisse. 

De  belli  Africani  autem  libro  hac  de  causa  prius  disserendum  est, 
quod  latinitate  huius  libri  perspecta  melius  diiudicare  poterimus,  utrum  C. 
Asinio  PoIIioni  hunc  librum  tribuamus  necne. 

Libri  de  bellis  Africnno  et  Hispaniensi  ab  Hirtio  non  snnt  compositi. 
Uterqiie  enim  liber  orationem  exhibet  non  solum  ab  Hirtii  Caesarisque  dicendi 
genere  sed  etiani  a  solito  optimorum  scriptorum  usu  niuiinm  quantum  ab- 
horrentem. 

Sed  ut  hi,  de  quibus  iam  agemus,  libri  ab  Hirtii  Caesarisque  commen- 
tariis  plane  discrepant,  ita  etiam  et  compositione  et  elocutione  inter  se  diffe- 
runt.  In  libro  de  bello  Africano  res  gestae  plenius  sunt  relatae,  quam  aut  a 
Caesare  aut  ab  Hirtio  factum  est.  Et  cum  Caesarem  Hirtiumque  videamus 
seriem  narrationis  ita  instituisse,  ut,  quae  re  coniuncta  essent,  componerent, 
auctor  libri  de  bello  Africano  omnia  secundum  temporis  ordinem  distraxit 
(Nipperd.  p.  L5). 

Quod  autem  in  libro  de  bello  Africano  reprehendimus,  id  multo  magis 
in  librum  de  bello  Hispaniensi  cadit. 

Oratio  enim  incerti  auctoris  libri  de  bello  Hispaniensi  non  solum  omni 
splendore  ac  granditate,  sed  etiam  omni  lenitate  et  elegantia  ita  caret,  ut 
non  iniuria  rudis,  horrida  incouditaque  dicatur  (Nipp.  p.  30).  Nam  res  gestae 
enuntiatis  brevibus,  praefractis,  omni  ornatu  nudis  ex  more  commentariorum 
diurnorum  magis  enumerantur  quam  narrantur. 

In  hoc  libro  ne  minimae  quidem  res  praetermissae  sunt,  cum  vel  sin- 
gulorum  hominum  transfugia  neque  solum  militum  sed  etiam  mulierum  atque 
servorum,  speculatores  deprehensi  aliaque  eius  modi  accuratissime  descripta 
sint. 

Res  gestae  etiam  in  hoc  libro  secundum  temporis  ordinem  dispositae 
sunt,  sed  ita,  ut  plerumque  non  solum,  quid  unoquoque  die  gestum  sit,  sepa- 
ratim  referatur,  sed  etiam  dies  noctesque  atque  partes  earum  diiungantur 
(Nipperd.  p.  24).  Attamen  hunc  scriptorem  interdum  videmus  ad  grandem 
quandam    et    numerosam    orationem    assurgere    conari,  quod    imprimis    fit    in 

orationibus  insertis.  Elocutionem  igitur  horum  librorum,  de  quibus  iam  dis- 
putatio  est,  inquirentes  nonnulla  vulgaris  sermonis  propria  et  a  bonorum 
scriptorum  usu  recedentia  reperimus. 

Sed  permulta  quoque  inter  librum  de  bello  Africano  et  librum  de  bello 
Hispaniensi  discrimina  sunt,  quibus  eos  non  ab  eodem  auctore  scriptos  esse 
iudicare  cogimur. 

A  consuetudine  Ciceronis  aliorumque  bonorum  scriptorum  recedunt 
nonnulla  verborum  formandorum  genera.  In  his  libris  et  imprimis  in  belio 
Africano  leguntur  nonnulla  deminutiva,  quae  plane  ad  significationem  simplicis 
verbi  redeunt.  In  bello  Africano:  tentoriolum  47,  o,  cum  47,  6  occurat  ten- 
torium.  —  causula  parvula  54,  1.  navigiolum  parvulum  63,1;  etiam  Lentulus 
apud  Ciceronem  in  ep.  ad  fam.  r2,  15,  2  usurpat  vocem  „navigioIum."  lapillus 
minutus  27,  1.  —  parvulus  34,  2.  37,  3.  54,  1.  63,  1.  quantulus  71,  1.  fero- 
culus  16,  1.  —  In  bello  Hispaniensi:  belle  (=:  benule)  32,  6  et  7.  clanculum 
32,  8.  —  In  bello  Africano  legitur  tristimonia  (10,  2)  pro  tristitia.  Simile 
aliquid  exibet  Petronius  „tristimonium"  63  et  gaudimonium  61.  In  bello  Hisp. 
occurrit  „excubitus"  64,  cum  alii  scriptores  vocabulo  „excubiae"  utantiir. 
Maxime  insolens  est  usus  verbi  „coIIatus"  =  concursus  31,2.  Hoc  vocabulum 
tantummodo  apud  Censorinum  (de  die  nat.  1)  collationis  significatione  legitur 
(Koehler.  p.  10)*).  Huc  etiam  addendum  est  adiectivum  „stramenticius",  quod 
exhibet  auctor  bell.  Hisp.  16,  2.  Alia  huius  formationis  exempla  potissimum 
apud  Varronem,  Petronium,  Plautum  leguntur.  Caesar  in  bell.  Gall.  5,  43 
hoc  aliter  expressit:  casas,  quae  stramentis  erant  tectae:  etiam  Livius  25, 
39,  3  casis  stramento  tectis.  Caesar  semel  hanc  formationem  admisit  in  b. 
civ.  2,  15:  agger  ex  materia  congesticius. 

In  bello  Africano  leguntur  nonnulla  adverbia,  quae  a  bonis  scriptoribus 
nunquam  vel  raro  usurpantur:  cruciabiliter  46,  2.  ignaviter  81,  1.  largiter 
72,  5  (etiam  apud  Caesarem  in  bell.  Gall.  1,  18,  6  largiter  posse).  citatira 
80,  4  =.  cito  (hoc  verbum  nusquam  legitur  nisi  hoc  loco).  catervatim  32,  3. 
minutatim  31,  1.  78,  7  =  paulatim  (apud  Ciceronem  in  Acad.  2,  16,  49  hoc 
adverbium  significat  ^stUckweise").  ordinatim  12,2  =.  geordnet",  cum  Caesar 
in  b.  civ.  2,  10,  5  hoc  vocabulum  usurpet  alia  significatione  (rz  reihenweise). 
diverse  40,  6,  quod  priscae  latinitatis  est  vocabulum;  etiam  apud  Sallustium 
in  Cat.  coniur.  61,  3  (Koehl.  p.  14).  seorsum  48,  2.  dextrorsus  75,  6.  etiam 
Livius  hoc  verbum   usurpat  6,  31. 

*)  A.  Koehler,    De   auctornm   belli    Africani    et    belli    Hispaniensis    latinitate.    Diss. 
Erlanffae  1877. 

In  ntroque  libro  saepe  verba  cum  praepositionibus  „ad,  con,  ex,  de** 
componuntur,  sed  ita,  ut  verbo  composito  insit  significatio  verbi  simplicis. 
Sed  etiam  hac  in  re  hi  libri  inter  se  differunt,  cum  in  altero  libro  altera 
occurant  verba  composita. 

In  bell.  Afric:  adaugere  1,  5;  (etiam  apud  Caesarem  in  b.  civ.  3,  .58 
et  in  bell.  Alex.  12,  2).  „coramendare"  (se  fugae)  34,  2,  cura  apud  Caesarem 
in  bell.Gall.  1,  12,  3.  2,  24,  2.  5,  18,  .5.. 7,  67,  6.  et  apud  Hirtium  in  b.  Gall. 
8,  29,  2  legamus  „se  fugae  mandare".  „convuInerare"  5,1.  7,5.  1.5,  2.  17,2. 
39,  3.  41,  1.  52,  3.  61,  3.  69,  5.  Hoc  verbum  occurrit  etiani  apud  Senecam 
rhetorem,  Plinium,  Curtium,  alios.  „coraminari"  71,  1.  etiam  Livius  et  Sueto- 
nius  hoc  verbum  usurpaverunt.  —  „commorari"  2,  2.  3,  1.  5.  18,  5.  24,  1. 
32,  1.  38,2.  48,5.  53.  63,  3  et  5  bis.  66,  1.  78,  3  et  9.  etiam  in  b.  Gall.  8, 
44,  5.  et  in  b.  Alex.  3,  4.  66,  3.  —  „condensare"  13,  1.  „condensus"  14,  2. 
50,  1.  non  legitur  apud  Ciceronem,  Caesarem,  Hirtium.  —  „commigrare"  20, 
4.  „consuefacere"  73,  2.  boni  scriptores  utuntur  vocabulo  „assuefacere".  „con- 
suetus"  73,  2.  „concurrere  contra  aliquem"  (zz:  currere)  6,  2.  „convaIlis"  {= 
vallis)  7,  6.  50,  1.  66,  1.  „depugnare"  (=  pugnare)  7,  6.  29,  1.  45,  3.  94.  1. 
„deerrare"  8,  2.  11,  4.  „efflagitare"  56,  2.  Caesar  et  Hirtius  hoc  verbo  non 
utuntur.  „enecare"  84,  1.  etiam  apud  Ciceronem  de  div.  1,  29,  61.  2,  35,  73 
et  in  ep.  ad  Att.  6.  12.  „exporrigere"  42,  2.  78,  4. 

In  bello  Hispaniensi:  „apprehendere"  18,  1  (revertit  ad  portam  et 
hominera  apprehendit).  „conterrere"  22,7.  31,2.  „coangustare"  .5,  5  bis  23,  7. 
„concidere"  4,  2.  6,  5.  36,  3,  5.  verbum  caedendi  in  hoc  libro  plane  neglectum 
€8t.  „convaIIis"  {=  vallis)  7,  1.  25,  2.  28,  2.  „depostuIare"  1,  5.  „deterrere" 
3,  7.  „depugnare"  {=  pugnare)  34,  3.  „detineri"  {=  commorari)  34,  5  Cae- 
sar  oppido  potitur.  Dum  hic  detinetur  —  —  _  „efflagitare"  25,  2.  29,  7. 
„exaggerare"  5,  6  morti  raortem  exaggerabant.  „efficere"  (=  facere)  30,  6 
sui  potestatem  efficiebant.  „exaequare"  5,  6  tumulos  tumulis  exaequabant. 

In  utroque  libro  verba  etiam  cura  praepositionibus  „in,  per,  prae,  trans, 
pro"  coraposita  leguntur,  quibus  boni  scriptores  vel  siraplicibus  vel  cura  aliis 
praepositionibus  corapositis  utuntur. 

In  bello  Africano:  „perirapeditus"  58,  5,  quod  nusquara  alibi  occurrit. 
„proIoqui"  35,  3  (=  verba  facere).  44,  4  {=  sententiani  dicere)  „transfuga" 
74,  2.  „inibi"  23,  1. 

In  bello  Hispaniensi:  auctor  huius  libri  verbo  insequendi  persaepe  uti- 
tur:  7,  1.  10,  1   et  3.   14,  2.  15,  5.  18,  1  et  6.   19,  3  et  6.    21,  3.    22,  3.  23 

1.  25,  1  et  8.  27,  1  et  5.  38,  5.  Koehlerus  (p.  21)  etiam  28,  1  et  37,  2, 
qaibus  locis  simplex  verbum  sequendi  occurrit,  restituendum  esse  putat  verbum 
compositum,  quod  mihi  quoque  verisimile  videtur  esse.  „praepedire"  31,  6. 
„transfugere"  7,  5.  11,  2.  18,  3.  19,  3.  20,  2  et  4.  21,  1.  22,  7.  26,  2  bis. 
27,  2.  „transfuga"  16,  5.  18,  5  et  8.  22,  7.  Apud  Caesarem  autem  leguntur 
„perfugere"  et  „perfuga'^  (idem  verbum  usurpat  auctor  b.  Hisp.  6,  2)  „prae- 
fulgere"  25,  7,  quod  verbum  a  bonis  scriptoribus  non  usurpatur. 

De  declinatione  et  de  coniugatione  nonnulla  sunt  proferenda,  quae  a 
bonorum  scriptorum  consuetudine  recedunt. 

In  bello  Africano:  „paucus"  67,  2.  rarissime  legitur  (apud  Vitruv.  1, 
1,  6  et  Gellium  20,  1,  31).  Forma  genitivi  „die"  pro  „diei"  legitur  in  bell. 
Afric.  61,  1.  Hanc  formam  Caesar  non  probavit,  admiserunt  autem  Plautus, 
Sallustius,  Livius  (Koehl.  p.  24).  Genetivus  „acie"  pro  „aciei"  51,  6  etiam 
Caesari  placuit  in  b.  Gall.  2,  23,  1  in  sinistra  parte  acie  constiterant.  Dativus 
„vi"  vocabuli  vis  69,  2  (equitibus  suis  hostium  vi  oppositis)  invenitur  sola  in 
inscriptione  C.  I.  L.  5,  837  vi  divinae  sacrum  (Koehl.  p.  24).  „assentire"  pro 
„assentiri"  88,  2.  Hanc  formam  Caesar  nusquam  admisit,  Cicero  tandummodo 
in  epistulis,  Livius  uno  loco  1,54,  1.  „insectatus"  significatione  passiva  71,  2 
(miles  ab  iis  insectatus)  legitur  etiam  apud  Plautum  et  Varronem  (Draeger. 
Hist.  Synt.  Lp.  134).  „aspernari"  sensu  passivo  93,3  (ab  omnibus  aspernari). 
„galeari"  significatione  mediali  12,  3  (=  sich  den  Helm  aufsetzen);  apud 
Caesarem  in  bell.  Gall.  2,  21,  5  legimus  galeam  induere. 

In  bello  Hispaniensi:  „corbis"  5,  1  masculini  generis  est  (corbes  ple- 
nos).  Sed  Cicero  hoc  verbum  feminini  generis  esse  voluit.  Forma  dativi 
„planicie"  pro  planiciei  24,  3  apud  alium  scriptorem  non  invenitur.  „quis" 
pro  „quibus"  23,  8  (in  quis)  admisit  Cicero  solis  in  epistulis,  saepius  Sallustius, 
Livius,  Tacitus.  „depopuIare"  forma  activa  42,  6.  Hic  usus  est  rarissimus 
(cf  Koehl.  p.  26). 

Multa  vocabula  in  his,  de  quibus  agimus,  libris  insolenti  significatione 
usurpata  esse  videmus. 

In  bello  Africano:  „procIivitas"  37,  3  {—  Abhang),  qualitate  rei  pro 
re  ipsa  posita,  nullo  alio  loco  invenitur  (Koehler.  p.  28).  „pretium"  eodem 
sensu  ac  praemiuni  usurpavit  auctor  huius  libri  40,  5  (pretio  pollicitationibus- 
que  adducti);  sed  35,2  praemiis  pollicitationibusque  propositis.  „mane"  (apud 
optimos  scriptores  adverbii  loco)  auctor  bell.  Afric.  substantivi  loco  posuit 
42,  1  a  mane   diei  61,  1  a  mane    usque   ad   horam   decimam  die.  „minutus" 

(zr  parvus  vel  parvulus)  29,  1  (minutis  proeliis).  51,  6  (proeliis  minutis). 
Caesar  autem  scripsit  „parvula  proelia"  in  b.  Gall.  2,  30,  1  et  5,  50^  L 
„grandis"  pro  voce  „magnus"  in  cotidiano  sermone  usitatum  fuit  (Koehl. 
p.  31).  grande  praesidium  24,  1.  42,  1.  7«,  1.  79,  1.  peditatus  satis  grandis 
18,  1.  grandis  familia  34,  %  grandis  numerus  48,  I.  Etiam  Justinus  41,  4 
grandem  exercitum  dixit.  Adiectivo  „incertus"  significatio  activa  supposita  et 
genetivus  additus  est.  incertus  locorum  7,  3.  21,  3.  28,  1.  Hoc  apud  poetas 
maxime  legitur.  Adverbium  „Ieniter",  cui  apud  bonos  scriptores  significatio 
„sanft,  gelinde"  subest,  in  bello  Africano  idem  significat  quod  adverbium 
„Iente".  leniter  iter  facere  6,  5.  leniter  consequi  12,  2.  leniter.  se  recipere  18,5. 
leniter  accedere  41,  2.  leniter  procedere  70,  2.  In  sermone  vulgari  verbum 
portandi  antepositum  est  verbo  ferendi.  „sarcinas  in  acervum  comportare"  69, 
2.  sed  Caesar  in  bell.  Gall.  1,  24,  3  et  1,  7,  18  scripsit  sarcinas  in  unum 
locum  conferre.  „deportare  in  plostris"  21,  2.  portare  merces  plostris  75,  3. 
„exponere"  insolenti  significatione  obiciendi  adhibitum  est  1 0,  4  contra  magnas 
copias  se  expositos  videbant.  Huc  etiam  addam :  „non  possum  pati,  quin"  pro 
„facere  non  possum,  quin"  84,   1. 

In  bello  Hispaniensi:  Substantivum  „Iatro",  quod  apud  Caesarem  et 
Ciceronem  praedonem  significat,  ab  auctore  libri  de  bello  Hispaniensi  (I,  4. 
40,  5)  significatione  prisca  „mercennarii"  usurpatum  esse  videtur  (Koehl. 
p.  28).  „aquila"  pro  legione  legitur  30,  1  „erat  acies  tredecim  aquilis  con- 
stituta",  cuius  usus  vix  alterum  exemplum  invenitur.  Substantivum  „obscuratio" 
omisso  genetivo  „soIis"  6,  5  (ita  illa  obscuratione)  adhibuit  auctor  huius  libri, 
cum  Cicero  semper  addat  genetivum.  „minuta  proelia"  5,  4.  Verba  „excellentia 
loca"  8,  4.  24,  4.  28,  4  ad  illud,  de  quo  supra  dixi,  tumidae  orationis  studium 
huius  auctoris  sunt  refereada.  „contrarius"  (=  adversarius)  1,  5.  22,  6.  Ad- 
iectivum  „notus"  activa  significatione  legitur  3,  4  „quibus  praefecit  hominem 
eius  provinciae  notum."  „perperam"  siguificans  „per  errorem"  legitur  12,  3 
perperam  ad  nostra  castra  pervenerant.  „intra"  adverbii  loco  pro  intus  positum 
€st  35,  2.  „se  reportare"  pro  „se  referre"  40,  2  bene  magna  manu  comparata 
ad  Didium  se  reportant.  „ex  aversione"  scripsit  auctor  huius  libri  22,  3  (illi 
praesidio  insecuti  ex  aversione  legatos  iugularunt),  cum  alii  scriptores  dicant 
„a  tergo". 

Praeterea  in  utroque  libro  inveniuntur  vocabula  quaedam  graeca  et 
alia  verba  inusitata,  quae  ab  sermone  urbano  abhorrent. 

In  beilo  Africano:  „hibrida"  19,  3.  ^proboscis"  84,  1  bis  2  et  3. 
^hippotoxota"   19,  4.  Hoc  vocal)uIo  etiam  Caesar  utitur  in  b.  civ.  3,  4.  „cata- 

scopus"  26,  3  pro  navigio  speculatorio,  quod  Caesar  usurpat  in  b.  Gall.  4, 
26,  4.  „trieri8  navis"  44,  2.  penteris"  62,  5.  (In  b.  Alex.  47,  2  legimus: 
capit  ex  eo  proelio  penterem  unam,  triremes  duas,  dicrotas  octo).  „epibata" 
(==  classiarius)  20,  ].  62,  1.  63,  3  bis  (etiam  in  b.  Alex.  11,  4).  ^pyra'* 
(=  rogus)  91,  2  a  poetis  modo  usurpatur  (Verg.  in  Aen.  4,  494  et  504.  6, 
21.5.  11,  185  et  204.  „suppetiae"  pro  auxilio  5,  1.  25,  5.  39,  4.  41,  2.  66,  2. 
68,  3.  75,  4.  Hoc  vocabulum  Caesar,  Hirtius,  Sallustius,  Livius  non  usurpa- 
verunt,  legitur  autem  apud  Plautum,  Varronem,  Apuleium  alios.  „pote"  54,  4 
et  5  (quantum  pote)  ad  familiare  dicendi  genus  spectat  (Koebl.  p.  36).  „neque 
opinans"  7,  5.  66,  1.  Caesar  scripsit  inopinans.  in  bello  Alex.  etiam  legitur 
neque  opinans  63,  5.  73,  2.  75,  1.  „satagere"  idem  significans  quod  laborare 
78,  7  legitur  apud  Plautum,  Terentium  Petronium,  etiam  apud  Ciceronem  in 
epistulis. 

In  bello  Hispaniensi:  „pelagus"  (=  mare)  40,  6.  Hoc  vocabulum  legitur 
apud  poetas  (Verg.  in  Aen.  5,  8.  in  Georg.  1,  142.  2,  41)  et  apud  scriptores 
recentioris  aetatis  (Tacitus  in  ann.  15,  46).  „pyra"  pro  rogo  33,  3  et  4. 
„grumus"  =  tumulus  8,  6.  24,  2  exstat  apud  Vitruv.  2,  1.  8,  3  et  Plin.  28, 
4  et  Colum.  2,  18.  „nec  opinans"  2,  2.   15,  2.  16,  3. 

De  syntaxi  permulta  sunt  proferenda,  quae  in  his  libris  a  bonorum 
scriptorum  consuetudine  recedunt. 

In  bello  Hispaniensi  non  semel  adiectiva  substantivorum  loco  ponuntur. 
„proximus"  3,  5  ut  vix  proximum  agnoscere  possent.  „vigiles"  substantivi 
loco  positum  est  3,  7.  35,  4.  etiam  apud  Hirtium  in  b.  Gall.  8,  35,  4.  Caesar 
hoc  nusquam  admisit,  Cicero  semel  (in  Verr.  2,  4,  43).  „Ioricatus"  4,  2.  13, 
5.  20,  2.  „compar"  23,  4  eandem  vim  habet,  quam  vocabulum  „commilito" 
(etiam  apud  Plaut.) 

In  his  libris  saepe  comparativum  et  superlativum  prqpriam  vim  ami- 
sisse  videmus. 

In  bello  Africano:  Superlativus  propriam  vim  amisit:  56,  2  ubi  con- 
iunctus  est  comparativus  cum  superlativo:  „inIustriores  notissimique."  Com- 
paratiyi  vim  infractam  esse  docemur  ea  re,  quod  comparativo  additur  adver- 
bium  magis:  „magis  suspensiore  animo"  48,  3.  „magis  studiosiores"  54,  5. 
Hoc  fit  etiam  apud  Plautum  et  Terentium  (Koehl.  p.  43). 

In  bello  Hispaniensi:  „superius  demonstravimus"  28,4.  „quos  superius 
demonstravimus"  34,  6,  cum  adverbio  „supra"  iam  insit  comparativi  notio. 
Sed  huius   usus   exempla    apud    meliores    scriptores    non    inveniuntur  (Koehl. 

p.  44).  Saepe  etiam  invenimus  auctorem  belli  Hispaniensis  adiectivorum  signi- 
ficationem  appositis  adverbiis  augere  atque  ampliticare  studere  (Nipp.  p.  27). 
Ita  legimus:  „bene  magnus"  1.  2.  4,  2.  12,  4.  13,  4.  1.5,  6.  16,  2.  22,  6. 
3.5,  2  et  3.  40,  2.  41,  1.  „bene  multi"  12,  6.  34,  6.  36,  4.  „bene  longe"  25, 
2.  Adverbium  „vehementer",  quod  Caesar  tantummodo  cum  verbis  coniunxit, 
ab  auctore  belli  Hispahiensis  etiam  cum  adiectivis  coniunctum  est:  vehemen- 
ter  periculosus  30,  2.  vehementer  saucius  38,  2. 

Auctores  belli  Africani  et  belli  Hispaniensis  pronomina  vel  falso  usur- 
pant  vel  sine  causa  cumulant.  Ita  saepe  pronomina  reflexiva  et  demonstrativa 
inter  se  commutantur. 

In  bello  Africano:  „eis"  pro  „sibi"  33,  1  se  et  frumentum  et,  quae- 
cumque  res  eis  suppeteret,  communis  salutis  gratia  subministraturos.  „eum^ 
pro  „se"  58,  4  verebatur,  ne,  si  praetergressus  esset,  ex  oppido  eruptione 
facta  ab  latere  eum  adorti  conciderent. 

In    bello  Hispaniensi:    „ei"    legitur    pro  „sibi"  22,  5  ita  vix    periculo 

liberatus    petiit  ab   oppidanis,  ut  ei    liceret    legatum    ad  Caesarem    proficisci. 

Sed  hunc  usum  etiam  apud  Caesarem  iuveniri  docet  Draegerus  (Hist.  Synt. 
I.  §  29). 

Etiam  pronomen  reflexivum  positum  est  pro  pronomine  demoustrativo : 
In  bello   Africano:  „8uo"  pro  „eius"  26,   I    Caesar    interim,  cum    de    suo  ad- 

ventu    dubitatio   in    provincia    esset .     In    bello  Hispaniensi:  „sibi"  pro 

„ei"  22,  6  iugulationem  magnam  facit  princibusque,  qui  sibi  contrarii  fuissent, 
interfectis  oppidum  in  suam  potestatem  recipit. 

Auctores  horum  librorum  cumulationem  pronominum  amavisse  docemur 
his  exemplis:  in  b.  Afric.  87,  4:  „eorum  castra  hi  equites  adorti  expugnare 
coeperunt,  ideo  quod  eos  Caesaris  partibus  favisse  sciebant,  ut  eis  interfectis 
eorum  pernicie  dolorem  suum  ulciscerentur."  11,4  „neque  eam  rem  eos  volu- 
isse  scire,  qui  in  praesidiis  relicti  sui  milites  fuissent,  ne  hi  propter  suorum 
paucitatem  —  -  metu  deficerent."  Auctor  belli  Hispaniensis  amavit  abundan- 
tiam  pronominis  demonstrativi  „is":  1,  4:  „cum  aliquis  ex  ea  civitate  optime 

meritus    civis    esset aliqua   ei    inferebatur    causa,  ut   eo   de   medio 

sublato  ex  eius  pecunia  latronum  largitio  fieret".  Cf.  etiam  10,1.  20,3.  35,3. 
In  bello  Africano  legimus  „id  hoc  consilio"  59,  5.  86,  1,  cum  Caesar  semper 
scribat  „hoc  consilio"  vel  „eo  consilio"  (Caesar  in  b.  Gall.  1,  48,  2.  2,  9,  4. 
5,  49,  7.  in  b.  civ.  1,  70,  4,  3,  29,  3).  Koehl.  p.  50  s. 

De  temporibus  ac  modis  multae  ac  mirae  dicendi  proprietates  horum 
auctorum  sunt  proferendae. 

Prinrium  qaidem  eoriim  usus  plusquamperfectura  saepe  loco  imperfecti 
ponendi  in  enuntiatis  relativis:  In  bello  Africano:  23,  1.  34,  5.  43.  44,  1.  75, 
2.  76,  2.  88,  3.  89,  1  et  2.  Hac  temporum  commutatione  ne  optimi  quidem 
scriptores,  ut  Caesar  et  Cicero,  plane  abstinuerunt.  (Caesar  in  b.  Gall.  2,  6, 
4.  Hirtius  8,  2,  1.  8,  .54,  3.  in  b.  Alex.  10,  4.  57,  1.)  In  bello  Hispaniensi: 
13,  7  qui  in  ea  turre  fuerant  (pro  erant),  14,  2.  16,  2.  40,6.  In  bello  Hispa- 
niensi  etiam  coniunctivus  plusquamperfecti  usurpatur  pro  coniunctivo  imper- 
fecti:  2,  2.  36,  4.  39,  3.  Coniunctivus  plusquamperfecti  positus  est  pro  indi- 
cativo  imperfecti  in  b.  Hisp.  3,  9.  13,  2.  18,  4.  19,  1.  22,  2  et  3  et  6.  28,2. 
32,  4.  33,  4.  35,  3.  36,  2.  37,  2.  Coniunctivus  plusquamperfecti  ponitur  pro 
indicativo  plusquamperfecti :  In  bello  Africano:  35,  1.  77,  1.  In  bello  Hispa- 
niensi  2,  1.  11,  2.  13,  5.  22,  4.  27,  6.  32,  1  et  7.  38,1.  Coniunctivus  imper- 
fecti  usurpatur  pro  indicativo  imperfecti.  In  bello  Africano :  35,  1  qnique 
cum  eo  essent  (pro  erant).  In  bello  Hispaniensi:  1.3,6.  32,8.  35,2  et  3.  37  1. 

Cum  apud  bonos  scriptores  particulam  ,,postquam"  semper  fere  indi- 
cativus  perfecti  subseqnatur,  ab  auctore  belli  Africani  alia  etiam  tempora  ac 
modi  cum  illa  particula  coniunguntur.  „Postquam"  cum  tempore  praesenti 
legitur  in  b.  Afr.  73,  4  (postquam  abborrere  eos  videt).  Etiam  apud  Sallustium 
in  Cat.  60,  6  postquam  videt.  in  lug.  76,  6  postquam  vident.  „Postquam" 
cum  indicativo  imperfecti:  in  b.  Afric.  78,  3  et  7.  79,  1.  „postquam"  parti- 
culam  etiam  coniuuctivus  plusquamperfecti  sequitur  in  b.  Afric.  91,3  postquam 
luba  egisset.  Auctorem  belli  Africani  particula  „postquam"  persaepe  usum 
esse  videmus  (ef.  Nipp.  p.  21). 

In  bell.  Afric.  40,  5  legimus:  „postquam  —  —  cum Caesar  cani 

iussisset"  et  50,  4  „Caesar   postquam cum  venisset."     De  quibus  locis 

Nipperdeius  (p.  17)  ita  iudicat:  „mihi  verisimilius  videtur  scriptorem  prioris 
particulae  oblitum  alteram  superaddidisse."  Consentit  Koehlerus  (p.  54  s.) 
argumentis  quibusdani  additis.  Dicit  enim  interpolatorem  quendam  coniuncti- 
onem  „cum"  vel  ante  vel  post  illud  „postquam"  sed  nou  tanto  intervallo  ab 
illa  particula  sepositurum  fuisse.  Koehlerus  etiam  addit  usum  auctoris  belli 
Africani  coniunctionem  „cum"  quam  proxime  verbum  ponendi.  Ita  legimus  in 
b.  Afr,  11,  1  Caesar  una  nocte  in  navibus  consumpta  iam  caelo  albente  cum 
proficisci  conaretur  —  —  15,  1   Caesar  novo  genere    pugnae  oblato  cum  ani- 

mum  adverteret 43,  1   interim  Considius diu  multumque  expertus 

magnisque  operibus  saepe  admotis  et  bis  ab  oppidanis  incensis  cum  proficeret 

nibil  —  —  44,  1   navis  una ab  residua  classe  cum  erravisset.  Attamen 

ego  cum  Landgralio  (p.  30)  faciendum   esse  puto,  qui    illud  „cum"  nihil    nisi 

interpolationem  esse  atlfirmat.  Interpolator  enim  quidam,  qui  offendebatur  con- 
structione  particulae  „po8tquam"  cum  coniunctivo  plusquamperfecti  coniunctae 
superscripsit  „cum",  ut  locum  utrumque  sanaret.  Sed,  ut  supra  demonstravi- 
mus,  auctor  b.  Afric.  postquam  cum  coniunctivo  plusquamperfecti  coniunxit. 
Eodem  pertinet  4,  3  quo  simulatque  captivus  cum  pervenisset,  quem  locum 
Nipperdeius  (p.  17)  et  Koehlerus  (p.  55)  defendunt.  Equidem  ego  etiam  hoc 
loco  „cum"  nihil  nisi    interpolatiouem    esse    puto  (cf  Landgraf  p.  27  et  30). 

In  bello  Hispaniensi  coniunctum  est  „dum"  cum  coniunctivo  imperfecti 
23,  2:  hic  dum  in  opere  nostri  distenti  essent  (Nipperdeius  hoc  loco  illud 
„dum"  contra  codices  correxit  in  „cum").  Ex  eodem  libro  aflferendus  est 
locus  (36,  2),  ubi  ablativus  gerundii  positus  est  pro  participio  praesentis: 
„ita  erumpendo  (=z  erumpentes  vel  eruptione  facta)  navis  incenderunt"  (cf 
Koehler.  p.  56). 

Etiam  de  casibus  nonnulla  sunt  dicenda. 

In  bello  Africano:  Primum  afferendus  est  insolens  usus  cum  substan- 
tivo  „oppidum"  coniungendi  genetivum  (Draegerus,  Hist.  Synt.  I.  p.  429. 
Kuehnerus,  Ausf  Gramm.  der  lat.  Spr.  II.  §  83  et  §  88  Aimi.  6.)  In  prosa 
oratione  unum  modo  exemplum  legimus  in  Cic.  ep.  ad  Att.  5,  18,  1  in  oppido 
Antiochiae.  In  b.  Afric.  in  oppido  Uzittae  58,  4.  in  oppido  Zamae  91,  2. 
Locos  duos  (36,  2  ex  oppido  Thisdrae  et  87,  1  ad  oppidum  Paradae)  Nipper- 
deius  correxit  eumque  secutus  est  Dinterus.    Adiectivum  „onustus"  cum  gene- 

tivo  constructum    est  63,  3  triremem onustam  remigum    epibatarumque 

(Etiam  apud  Plautum).  verbum  „acquiescere"  cum  dativo  constructum  legimus 
10,  4  huic  acquiescebant  homines.  Adverbium  „clam",  quod  si  praepositionis 
loco  usurpatur,  a  scriptoribus  cum  ablativo  construitur  (Caes.  in  b.  civ.  2, 
32,  8  clam  vobis.  etiam  in  b.  Afr.  11,  4  clam  hostibus).  Sed  auetor  belli 
Hispaniensis  aliter  hoc  adverbio  utitur:  clam  a  praesidiis  18,  4.  „clam  prae- 
sidia"  3,  2.  35,  3.  „clam  nostros"  16,  1.  „clam  quendam  Philonem"  35,  3. 
Auctor  belli  Africani  verbum  „flare"  transitiva  significatione  adhibuit  52,  4, 
pulvisque  vento  flatus.  Eodem  fere  modo  etiam  scripsit  „iter  coeptum  pergere" 
69,  4.  „perseverare"  transitive  adhibitum  est  18,  4  ad  perseverandum  cur- 
sum.  Accusativum  Graecum,  qui  vocatur,  quem  poetae  saepissime  usurpant, 
legimus  in  b.  Afric.  78,  10  caput  ictus  et  85,  7  brachium  perculsus.  „peritus" 
cum  ablativo  coustructum  legitur  31,  4  mirabili  peritus  scientia  bellandi.  Sed 
Cicero  ipse  (pro  Cluent.  38)  scripsit  „iure  peritus". 

In  bello  Hispaniensi:  Dativus  usurpatur,  ubi  accusativum  cum  praepo- 
sitione  „in"  exspectamus:  oppido  represserunt  (=  in  oppidum)  16,3.  planicie 

(pro  planieiei)  deicere  (=  in  planiciem)  24,  3.  munitiones  iugo  dirigere  (z= 
in  iugum)  38,  6.  se  recipere  castello  (=  in  castellum)  40,  1.  Composita  verbi 
„sequi"  cum  dativo  coniuncta  invenimus  14,  3  nostris  prosequi.  22,  3  ilH 
praesidio  insecuti  (sed  hunc  dativum  cum  Koebleri  (p.  60)  pro  locutione 
„praesidii  causa"  positum  esse  dixerim).  38,  6  quibus  cedentibus  insequeban- 
tur  adversarii.  Verbum  „appropinquare",  quod  cum  dativo  plerumque  iungitur, 
auctor  belli  Hispaniensis  cum  accusativo  coniunxit:  5,  5  ripas  appropinquantes. 

In  hoc  libro  etiam  fit,  ut  praepositiones  (velut  ex,  de,  in)  omittantur: 
15,  2  pedites  levi  armatura  lecti.  18,  3  suo  signo  perisse  homines  triginta. 
20,  4  saucii  occiderunt  aliquot  levi  armatura.  9,  4  cum  maioribus  castris 
Caesari  nuntius  esset  allatus.  50,  2  planicie  constiterunt.  30,  l  lateribus  — 
—  tegebatur. 

Verbum  „potiri",  quod  apud  bonos  scriptores  ablativus,  raro  genetivus 
sequitur,  in  his,  de  quibus  agimus,  libris  et  cum  ablativo  et  cum  accusativo 
et  genetivo  eonstruitur.  cum  ablativo:  in  b.  Afr.  51.  1.  74,  2.  76,  1.  83,  4. 
86,  1,  87,  2.  in  bell.  Hisp.  13,  4.  19,  6.  34,  5.  40,  7.  cum  accusativo:  in 
bell.  Afric.  36,  4.  39,  3.  68,  2.  87,  6.  89,  2.  in  bell.  Hisp.  16,  3.  cum  gene- 
tivo:  in  bell.  Afric.  18,  4.  50,  4.  61,  5.  74,  1.  in  bell.  Hisp.  1,  1.  2,  1.  (Cf 
Landgr.  p.  42).  Genetivus  etiam  in  libris  arte  bene  dicendi  excellentibus 
invenitur  (imprimis  „rerum",  „regni",  „imperii"  ;  apud  Caesar.  in  bell.  Gall. 
1,  3,  7  „totius  Galliae");  accusativus  autem  nunquam  cum  hoc  verbo  nisi 
suspectis  locis  coniunctus  est  (cf  Draeger.  Hist  Synt.  p.  527  s).  In  aliis 
autem  scriptis  accusativum  hoc  modo  adhibitum  saepius  legimus  (apud  Gell. 
13,  1    „morteni",  lustin.  9,  7   „ultionem").  , 

Etiam  in  praepositiouum  usu  auctores,  de  quibus  agitur,  interdum  a 
solito  dicendi  genere  abhorrent,  cum  eas  saepe  contra  morem  bonorum  scrip- 
torum  ponant. 

In  bello  Africano:  Verbum  „appropinquare",  quod  plerumque  dativus 
sequitur,  cum  praepositione  „de"  constructum  legimus  23,  2  „donec  ad  ipsas 
portas  ac  murnm  adpropinquaret."  (etiam  in  b.  Hisp.  2,  3.  3,  8.  9,  4.).  „de 
navibus  egredi"  11,2  pro  usitata  constructione  „e  navibus  egredi".  „de  castris 
educere"  58,  1,  cum  Caesar  semper  scribat  „ex  castris  educere."  Praepositio- 
nera  „ex"  cumulate  positam  esse  videmus:  „qua  ex  re  commotus"  46,  4. 
„commoti  ex  tali  incommodo"  57,  1.  „quibus  ex  rebus  Caesar  vehementer 
commovebatur"  72,  I.  Verbum  „interponere",  quod  apud  Caesarem  aliosque 
scriptores  cuni  dativo  structum   legimus,  auctor    bell.  Afrie.  usurpat    praeposi- 

tione  repetita:  „et  inter  eos  levis  armaturae  Numidas  et  sagittarios  interposu- 
erant",  13,  I.  „uti  —  —  levis  armatura  interiecta  inter  equites  suos  interpo- 
neretur"  20,  1.  „Ievemque  armaturam  inter  equites  interposuerat"  60,  4. 
„exponere  contra"  pro  locutione  „exponere  alicui  rei":  „contra  magnas  copias 
86  expositas  videbant"  10,  3.  Quo  studio  auctor  bell.  Afric.  praepositiones 
casibus  nudis  antetulerit,  docemur  etiam  hisce  exemplis:  „tirones  in  labore 
defatigare"  32,  2.  „sub  onere  ac  sub  sarcinis  defatigatos"  75,  3.  „ex  nausea 
recenti  defatigata"  18,  4.  „militem  defatigabat  propter  velocitatem"  71,  3. 
„fine"  praepositionis  loco  ponitur  85,  1  :  „umbilici  fine."  Sed  huius  usus 
exempla  sunt  rarissima  (Cato  de  re  r.  113  ansarum  infimarum  fini.  Sallust. 
in  hist.  III,  77  D  fine  inguinum.  Ovid.  in  Pont.  1,4,  18.  in  Halieut.  120.  etc). 
Koehler.  p.  75;  Landgraf  p.  42. 

In  bello  Hispaniensi :  „proxime"  cum  praepositioue  „a"  coniunctum  est 
15,  3  „proxime  a  vallo".  „ad  subsidium  venire"  31,  5  et  „ad  subsidium  tra- 
ducere"  31,  4,  cum  apud  Caesarem  semper  legamus  „subsidio  venire"  et 
„sub8idio  ducere  vel  adducere."  „indignatus  de  iugulatione"  18,9.  Praepositio 
„in"  cum  ablativo  adhibita  est  pro  „ex"  6,  5  „ut  in  ea  caede  pauci  effuge- 
rent"  (pro  ex  ea  caede).  „versum"  anteponitur  substantivo  21,  3  „versum 
oppidum",  cuius  usus  nullum  apud  alium  scriptorem  exemplum  invenitur.  Sed 
10,  2  et  11,  1  legimus:  „ad  Corduleam  versus"  et  20,  1  occurrit  „castra 
movit  Ucubim  versus." 

De  sententiis  secundariis  nonnulla  sunt  proferenda: 
In  bello  Afrieano:  Verbum  „imperare"  accusativus  cum  infinitivo  sequi- 
tur:  „de  navibus  imperat  omnes  egredi"  11,  2  (etiam  in  b.  Hisp.  33,  3: 
„coenam  afferri  imperavit".  Caesar  in  b.  Gall.  5,  1,  3  scribit  „has  omnes 
actuarias  imperat  fieri."  Cicero  in  Verr.  5,  27  „eodem  ceteros  piratas  condi 
imperat").  Nipp.  p.  26.  „usu  venire"  cum  infinitivo:  „usu  venisse  hoc  civi 
Romano .  .  .  lubae  barbaro  oboedientem  fuisse"  57,  3.  Participiura  „consuetus" 
<;um  infinitivo  structum  legimus  73,  2  „Iegiones  tifellare  consuetas."  Qui  usus 
ab  optimorum  scriptorum  dicendi  genere  abhorret.  Draegerus  (Hist.  Synt.  IL 
p.  335)  dicit:  „das  ist  zu  bemerken,  dass  das  Particip  consuetus  c.  inf 
unclassisch  ist,  jedoch  nicht  nur  bei  Pacuvius  und  Lucrez,  sondern  auch  bei 
schlechtereu  Scribenten  der  classischen  Periode  (den  Verfassern  des  Bell. 
Afric.  und  B.  Hisp.)  vereinigt  erscheint." 

In    bello    Hispaniensi:    Duobus    locis,    ubi   accusativum   cum    infinitivo 
exspectamus,  coniunctio  „quod"  cum  coniunctivo   copulata  exstat:    10,  2  „suo 

loco  praeteritum  est,  quod  equites ad  Caesarem  venissent".  36,  1   „dum 

>-, 

3 


\ 


—  26  — 

haec  geriintur,  legati  Carteienses  renuntiaverunt,  quod  Pompeium  iu  potestate 
haberent".  Particula  „quod"  neque  apud  Ciceronem  neque  apud  Caesarem 
hac  ratione  adhibita  est,  sed  tantummodo  apud  poetas  et  scriptores  inferioris 
ordinis.  Verbo  „iubere"  particulam  „ut"  additam  esse  videmus  27,  4  „iussit, 
ut  incenderent."  Hic  usus  etiam  apud  bonos  scriptores  nobis  obvius  fit  (Cicero 
in  Verr.  2,  67.  Livius  32,  16).     Verbo    „coniurare"  particula  „ut"  addita   est 

26,  2  „equites  Romanos  coniurasse  omnes, ut  transitionem  facerent."  et 

36,  4  „coniurant  inter  se,  ut eruptionem  facerent".  „animadvertere,  ut" 

scribit  Nipperdeius  cum  codicibus  36,  2  „quod  Caesar  cum  animadverteret,  si 
oppidum  capere  contenderet,  ut  homines  perditi  incenderent."  Sed  Kochius  (in 
Mus.  Rhen.  XVII.  p.  627)  hunc  locum    correxit  infinitivo  „fore"  addito,  quem 

secutus  est  Dinterus.  Verbum  „orare"  infinitivus  sequitur  13,5 „missos 

facere  loricatos orabant."  Etiam  apud  Plaut.  in  mil.  glor.  1405  „oratus 

sum  huc  venire."  apud  Vergil.  in  Aen.  9,  231   et  in  Ed.  2,  43. 

Abundantiam  quoque  sermonis  in  his,  de  quibus  agimus,  libris  inveni- 
mus.  Saepe  enim  verba  idem  vel  aliquid  simile  significantia  coniuncta  repe- 
rimus,  ita  ut  tumidus  sermo  efficiatnr. 

In  bello  Africano  legimus:  „animum  mentemque"  88,  2.  „inlustriores 
notissimique"  56,  3.  „libentes  cupidique"  90.  4.  „oculos  dispositos  directosque 
habere"  26,  5,  „idem  facit  Scipio  atque  reducit"  76,  2.  „idem  Sulla  fecit  — 
—  ac  largitus  est"  87,  8. 

In  bello  Hispaniensi:  „tempestate  adversa  vehementique  vento"  3,  5. 
„in  statione  et  in  excubitu"  6,  4.  „turribus  et  munitionibus"  8,  3.  „aditus 
ascensusque"  8,  4.  „e  regione  et  in  conspectu"  16,  2.  „facinus  nefandum  et 
scelus"  16,  4.  „ad  aras  et  focos"  16,  4.  „diei  solisque  serenitas"  29,  4.  „res 
fortunaeque"  29,  5.  „tragulis  iaculisque"  32,  3.  „pecuniam  et  argentum"  33, 
3.  „fasces  imperiumque"  42,  6.  „agros  provinciamque"  42,  6.  —  „notum  et 
non  parum  scientem"  3,  4.  ,  montuosa  et  natura  edita"  7,  3.  „impeditam  diffi- 
cilemque"  8,  2.  „avidi  cupidique"  25,  6.  „palustri  et  voraginoso"  29,  2. 
„mirificum  et  optandum"  29,  4.  „Ionge  lateque"  8,  3.  —  „diruendas  et  incen- 
dendas"  16,  2.  „relicti  et  deserti"  17,  3.  „oppressam  et  iugulatam"  19,  3. 
„fusi  fugatique"  31,8.  In  hoc  libro  commemorandum  est  etiam  hoc  pleonasmi 
genus:  „maiores  augebantur  copiae"   1,  5.  „celeri  festinatione"  2,  1.  38,  6. 

Adverbia  verbis  cumulate  adiuncta  videmus. 

In  bello  Africano:  „ante  praemittere"  50,  3.  86,3.  „rursus  redire"  11, 
3.  32,  2.  76,  2,  quibus  locis  non  de  altero  reditu  agitur.  „rursus  se  recipere" 
25,  5.  33,  5.  63,  5.  85,  2.  „rursus  renovare"   14,  3.  18,  2. 

In  bello  Hispaniensi:  „ante  praeraittere"  4,1.  „rur8U8  recurrere"  40,7. 
Huc  etiam  referam  haec  exempla:  „propius  adpropinquare"  29,  8.  „praeterea 
accedere"  30,  1.  41,  4.  „nocti8  tertia  vigilia"  11,  2.  Praeterea  afferendns  est 
horum,  de  quibus  agitur,  auctorum  insolens  usus  substantivum  in  enuntiatis 
relativis  repetendi  (quod  etiam  Caesar  saepe  admisit). 

In  bello  Africano:  „ad  oppidum in  quo  oppido"  23,  1.  „signum 

observare quo  signo  dato"  80,  5.  In  bello  Hispaniensi:  „contentio ex 

qua  contentione"  5,  4.  Hoc  dicendi  genus  vulgare  esse  docet  Koehlerus  (p.  82). 

In  utroque  libro  saepe  fit,  ut  pro  simplici  verbo  duae  voces  ponantur, 
quod  maxime  auctoris  belli  Hispaniensis  proprium  est. 

In  bello  Africano:  clamorem  facere"  80,  5  (Caesar  in  b.  G.  3,  22,  4. 
7,  81,  2.  in  b.  civ.  3,  92,  5.  et  Hirtius  in  b.  G.  8,  29,  3  exhibent  „clamorem 
tollere."  etiam  in  b.  Alex.  5,  2).  „colIoquia  fieri"  51,  3.  „mis8um  facere"  54, 
6.  „insidias  facere"  35,  5  (Caesar  in  b.  G.  5,  32,  1.  et  in  b.  civ.  3,  37,  5 
scribit  „insidias  collocare"  et  in  b.  G.  3,  20,  4  „in  insidiis  collocare."  Hirtius 
in  b.  G.  8,  12,  48  adhibet  „insidias  disponere").  „animum  addere"  48,5.  52, 

3.  75,  4.  87,  4,  cum  Caesar  in  b.  G.  7,  70,  3  usurpet  „animum  augere". 
„fossas  facere"  35,  4.  At  Caesar  scripsit  in  b.  G.  7,  72,  1  „fos8am  ducere", 
in  b.  G.  1,  8,  1  „fossam  perducere",  in  b.  civ.  3,  46,  5  „fossam  instituere". 
„puteum  facere"  51,  5  (Caesar  in  b.  civ.  3,  49,  4  exhibet  „puteum  fodere"  ; 
etiam  in  b.  Alex.  8,  9).  „saucium  facere"  70,  5.  „exspectationem  facere"  14, 
1.  „considerationem  facere"   73,  1. 

In  bello  Hispaniensi:  Participium  praesentis  cum  verbo  „esse"  iungitur 
29,  2  „currens  erat"  (cf.  Draeger.  Hist.  Synt.  I  p.  267:  „Eine  seltene  Art 
periphrastischer  Coniugation  ist  das  Particip  des  Praesens  mit  Formen  von 
„esse").  Saepissime  per  verbum  „facere"  et  idoneum  substantivum  verbum 
simplex  circumscriptum  est.  „eruptionem  facere"  3,  8.  12,  5.  12,  6.  13,  6. 
16,  1  et  2.  34,  6.  36,  2  et  4  (at  36,  2    „erumpere").    „concursum    facere  22, 

4.  23,  5.  25,  2.  31,  1  (numquam  concurrere).  „cIamorem  facere"  3,  8.  14,  4. 
25,  8.  30,  7.  31,  1  (16,  4  legimus  „clamare").  „deditionem  facere"  20,  1. 
27,  5.  36,  4  (at  17,  2.  19,  5.  „dedere").  Caesar  in  b.  G.  2,  33,  2  et  3,  3,  1 
admisit  „deditione  facta".  „iactus  facere"  9,3  („iactare"  12,4).  „iuguIationem 
facere"  16,  4  bis.  22,  6.  „transitionem  facere  26,  2.  „verbum  facere"  3,  7. 
^missos  facere"  12,  3.  13,  5.  „facinus  facere"  16,  5  (Caesar  in  b.  G.  6,  13, 
6.  7,  38,  8.  7,  42,  4  scribit  „facinus  admittere").  Huc  etiam  referendum  est 
auctorem  belli  Hispaniensis  constanter  pro  simplici  verbo  „vulnerare"  scrip- 
sisse  „vulneribus  adficere" :  9,  3.  12,  4.  15,  4.  16,  3.  23,  2  et  8.  Hunc  usum 

humilis  dicendi  generis  esse  docuit  Degenhartius*)  (p.  6)  multis  exemplis  ex 
Petronio  allatis.  C.  Fleischerus  (in  observat.  crit.  de  bell.  Hisp.  p.  26)  ita 
iudicat:  „Est  hoc  proprium  sermonis  vulgaris,  sicuti  nostrum  „machen"  sem- 
per  in  ore  est  hominum  rusticorum  et  plebeiorum." 

Contra  hanc  verborum  abundantiam,  quam  modo  demonstravi,  auctores 
belli  Africani  et  belli  Hispaniensis  multa  etiam  breviloquentiae  exempla  exhi- 
bent.  Saepe  enim  fit,  ut  verba  transitiva  sine  obiecto  ponantur. 

In  bello  Africauo:  „movere"  7,1  (zn  castra  niovere).  „praeesse"  22,  1. 
28,  1.  33,  3.  34,  2.  36,  1.  76,  1.  79,  1.  86,  3.  93.  1  (Caesar  semel  hoc 
admisit  in  b.  civ.  3,12,1  „qui  ibi  praeerat").  „tribuere"  {z=z  veniam  tribuere) 
89,  5.  „vehi"  (=  equo  vehi)  3,  4. 

In  bello  Hispaniensi :  „movere"  20,  1 ;  sed  in  eadem  paragrapho  legimus 
„castra  movit  Ucubim  versus."  „praeesse"  27,  2.  „obscurare"  =:  (Finstemis 
erregen)  3,  5  quae  vis  tempestatis  ita  obscurabat.  „insternere"  33,  3  imperavit 
—  —  optimis  insternendum  vestimentis.  „occupare"  (=.  opprimere)  31,  4  ne 
ab  latere  nostri  occuparent.  „applicare  ad  terram"  (scilicet  naves)  37,  3. 
(etiam  apud  Caesarem  simile  aliquit  legitur  in  b.  civ.  2,  23,  1  „appellit  ad 
eum  locum").  „inipedire"  38,  2  quae  res  maxime  (eum)  impediebat.  „circum- 
munire"  38,  6  „opere  circummunire  (adversarios)  instituunt." 

Verba  transitiva  pro  intransitivis  usurpata  sunt: 

In  bello  Africano:  „convertere"  (=  reverti)  9,  1  Ruspinam  convertit 
„recipere"  (se  recipere)  18,  2  (sed  in  eadem  paragrapho  legitur  „se  recipere.) 

In  bello  Hispaniensi:  „dirigere"  29,  2  hinc  dirigens  proxima  planicies 
aequabatur.  „habere"  (=:  se  habere)  32,  7  eum  minus  bello  habere. 

Interdum  etiam  fit,  ut  omittantur  formae  verbi  esse. 

In  bello  Africano:  „sunt"  omittitur  16,  4.  19,  1.  „erat"  12,  2.  26,  5. 
Huc  addam  locum  4,  3:  „unde,  inquit,  istas?"  (sc.  litteras  accepisti)  (cf. 
Draeger.  H.  S.  I.  p.   179). 

In  bello  Hispaniensi:  „est"  omittitur  26,  3  prout  nostra  felicitas  (sc. 
est),  12,  5.  „sunt"   31,  10.  „sint"  42,  5.  „erat"   7,  5.  „erant"  28,  3.  34,  2. 

Auctoris  belli  Hispaniensis  maxime  proprium  est  sententias  certis  qui- 
busdam  temporum  signilicationibus  coniungere.  Creberrimus  est  vocabuli  tem- 
poris  usus:  „insequenti  tempore"  18,6.  23,1.  27,  1  et  5.  „eius  diei  praeterito 
tempore"   14,  1.    „eiu8    diei    insequenti    tempore"    15,  5.    „huius  diei  extremo 

*)  J.  Degenhart,   De   auctoris   belli  Hispaniensis   eloeutione   et   fide   historica.   Diss. 
Wirceburgi  1877. 

tempore"  16,  1  „idem  temporis"  3,  1  et  5.  12,  3.  13,  3.  20,  4.  „id  temporis 
3,  7.  „eodem  tempore"  16,  4.  18,  3  et  7.  19,  2  et  .5.  20,  2.  ^hoc  praeterito 
tempore"  11,3.  20,  3.  22,  1  et  7.  „praeterito  tempore  noctis"  12,5.  «nocturuo 
tempore"  2,  1.  22,  6.  „matutino  tempore"  6,4  („mane"  legitur  20,2).  „primo 
quoque  tempore"  3,  2.  5,  7.  26,  5.  „omni  tempore"  3,  3.  „exiguo  terapore" 
15,  3.  „ex  eo  tempore"  27,  2.  „eo  tempore"  28,  4.  42,  1.  „mirificnm  et 
optandum  tempus"  29,  4.  „novissimo  tempore"  33,  4.  „nuIlo  tempore"  36,  1. 
42,  5.  („nunquam"  legitur  15,  6).  „ullo  tempore  42,5.  „hoc  bello  et  praeterito 
tempore"  42,  3.  Huc  etiam  pertinent:  „eodem  die"  11,  2.  „hoc  die"  26,  2. 
„eo  die"  13,  2.  27,  3.  „ea  nocte"  10,  2.  20,  5.  „eadem  nocte"  18,9.  „vigilia 
secunda"  12,  4.  19,  1.  „noctis  tertia  vigilia"  11,2.  „postero  die"  11,1.  12,1. 
13,  1.  21,  1.  24,  1.  „ita  postero  die"  17,  1.  „sequenti  die"  28,  1  „insequenti 
die"  21,  3.  25,  1.  „item  insequenti  die"   14,  2.  „insequenti  luce  10,  1.  19,  3. 

Adverbium  „ita"  summo  studio  ab  auctore  b.  Hisp.  adhibitum  est; 
nam  non  minus  tricies  vel  quadragies  exstat  (cf.  Degenh.  p.  9).  Verba  „atque, 
verum,  vero,  igitur,  ergo,  proinde,  ubi,  postquam,  antequam,  quamquam"  toto 
libro  nunquam  leguntur.  Neque  minus  auctor  belli  Africani  studio  voces  quas- 
dam  saepissime  usurpandi  inductus  fuisse  videtur.  Vocabulum  enim  „post- 
quam",  quod  in  libro  octavo  de  bello  Gallico  nunquam,  in  b.  Alex.  quater 
legitur,  in  bello  Africano  plus  tricies  usurpatur  (cf.  Nipperd.  p.  21).  Verbum 
„praeterea"  sedecies,  „Ievis  armatura"  non  minus  tricies  invenimus.  Adverbium 
„interim"  plus  sexagies  usurpatum  est.  Cum  apud  Hirtium  constanter  „repente", 
nunquam  „subito"  legamus,  in  bello  Africano  voce  „repente"  neglecta  „subito" 
plus  vieies  usurpatur  (cf  Nipp.  p.  22). 

Infinitivus  historicus,  quo  Caesar  raro,  Hirtius  nunquam  utuntur,  in 
bello  Africano  solito  saepius  exstat,  cum  in  b.  Hisp.  nonnullis  tantum  locis 
occurat.  In  bell.  Afr.  1,  3  et  5.  6,  7.  7,  4.  8,  5.  12,  2.  15,  2.  16,  1  et  4. 
(19,  1).  20,  1.  21,  1.  24,  2.  25,  5.  26, '6.  30,  1.  32,  3.  35,  1.  39,  1.  50,  3. 
52,  5.  61,  7  et  8.  70,  3.  71,  1.  78,  6.  82,  2.  85,  3.  In  bell.  Hisp.  1,  2.  29, 
5.  33,  4. 

His,  quae  attuli,  exemplis  docemur  libros  de  bello  Africano  et  de  bello 
Hispaniensi  non  ab  uno  eodemque  homine  esse  scriptos.  Neque  quemquam 
negare  puto  belliim  Hispaniense,  cuius  auctor  incertus  est,  multo  inferius  esse 
bello  Africano. 

Pars  tertia. 


Landgrafius  opusculo  suo,  de  quo  iam  agemus,  ostendere  voluit  C.  Asi- 
nium  Pollionem  praeter  commentarium  de  bello  Africano  etiam  descriptionem 
rerum  in  Hispania  annis  48. — 47.  gestarum  Hirtio  petenti  permisisse.  Hirtium 
autem  Pollionis  commentarium  de  rebus  in  Hispania  gestis  fere  integrum 
descripsisse  (b.  Alex.  cap.  48 — 64).  Sed  quominus  omnia  supplementa  expoli- 
ret  ederetque,  matura  morte  esse  prohibitum.  Asinium  Pollionem  autem  Hirtii 
commentarios  confecisse  atque  foras  dedisse. 

Si  Landgrafius  recte  iudicat,  liber  octavus  de  bello  Gallico,  Caesaris 
coramentarii  de  bello  civili,*)  libri  de  bello  Alexandrino  et  de  bello  Africano, 
quos  Hirtius  magis  minusve  confectos  reliquerat,  ab  Asinio  Pollione  completi 
atque  editi  sunt.  De  bello  Hispaniensi  Landgrafius  quid  iudicet,  incertus 
atque  dubius  est:  „0b  Pollio  (Landgraf  p.  16)  das  bellum  Hispaniense  in. 
der  Form,  wie  es  uns  in  den  Handschriften  uberliefert  ist,  gleichfalls  im 
Nachlasse  des  Hirtius  vorfand  oder  ob  es  erst  spater  dem  Corpus  Caesarianum 
einverleibt  wurde,  kann  ich  nicht  entscheiden.  Jedenfalls  steht  es  nach  Com- 
position  und  Sprache  tief  unter  dem  bell.  Africanum."  Sed  Hirtio,  qui  rebus 
illis  in  Hispania  gestis  ipse  iuterfuerat,  ut  supra  demonstravimus,  ad  hunc 
librum  componendum  aliorum  hominum  scriptis  non  opus  erat.  Quare  Land- 
grafius  recte  putat  Hirtium,  nisi  matura  morte  abreptus  esset,  librum  de  bello 
Hispaniensi  ipsum  scripturum  fuisse. 

Quid  igitur  de  C.  Asinio  Pollione  statuendum  est? 

Primum  inquirendum  esse  puto,  num  omnino  fieri  potuerit,  ut  Asinius 
Pollio  librum  de  bello  Africano  composuerit,  deinde  Asinii  Pollionis,  quae 
habemus,  genuina  scripta  cum  his  supplementorum  partibus,  quas  Landgrafius 
Pollioni  tribuit,  conferenda  atque  comparanda  sunt. 


*)  Verisimile  est  commentarios  de  bello  civili  a  Caesare  ipso  non  editos  esse;  ultima 
enim  libri  tertii  capita  ab  alio  auctore  sunt  addita. 

Bello  Africano  Asinius  Pollio  interfuit  (cf.  Plutarch.  Caesar.  .52),  quare 
fieri  potuit,  ut  commentarios  diurnos  de  his  rebus  conficeret. 

Quae  cum  ita  sint,  iam  progrediar  ad  quaestionem  alteram,  uum  re 
vera  librum  de  bello  Africano  a  C.  Asinio  PoIIione  compositum  esse  iudicemus. 

Ex  Asinii  PoIIionis  scriptis  perpauca  ad  nostram  aetatem  pervenerunt. 
Praeter  nonnulla  fragmenta,  quorum  unum  maius  apud  Senecam  rhetorem 
(in  suas.  6,  24)  asservatum  est,  tres  habemus  epistulas,  quas  PoIIio  ad  Cice- 
ronem  scripsit  (Cic.  in  ep.  ad  fam.  X,  31 — 33). 

Quae  Asinii  Pollionis  scripta  si  pervestigamus,  verbis  priscis  ac  poeticis 
eum  libenter  usum  esse  videmus.  Cum  ea  re  optime  consentit,  quod  Quin- 
tiliamus  (10,  1,  113)  de  PoIIionis  dicendi  ratione  iudicat:  „a  nitore  et 
iucunditate  Ciceronis  ita  longe  abest,  ut  videri  possit  saeculo  prior."  Quantam 
autem  vim  illa  Asinii  Pollionis  elocutio  ad  posteriores  rerum  scriptores  velut 
ad  Livium,  Velleium,  Tacitum  habuerit,  ostendit  Schmalzius  (Karlsruher  Fest- 
schrift  1882  p.  76  —  101). 

• 

Sed  iam  redeat,  unde  aberravit  inquisitio.  Landgrafius,  qui  epistulas 
fragmentaque  Asinii  Pollionis  cuni  bello  Africano  comparavit  (p.  33 — 37), 
multa  detexit,  quae  propria  sunt  et  Pollionis  et  libri  de  bello  Africano.  Qua 
de  causa  librum  de  bello  Africano  ab  Asinio  Pollione  scriptum  esse  Land- 
grafius  iudicat. 

Pollionis  loquendi  generis  proprietates  imprimis  has  esse  affirmat 
(p.  37):  „pro  contione  dicere,  nullum  vestigium  discedere:  quonam  modo,  in 
agris  et  in  villis,  nactus  (occasionem) ;  declinatio  nominis  proprii  „Bogud" 
(regnum  Bogudis),  in  potestate  sua  tenere,  praenomen  postpositum  („SuIIa 
Faustus"  in  b.  Afr.  87,  5,  „GaIIus  Cornelius"  in  ep.  ad  fam.  10,  32,  5),  vox 
„Iegio"  singulari  numero  adhibita,  quamquam  de  pluribus  agitur  legionibus, 
consuetudo  distributiva  ponendi  pro  cardinalibus ;  „cupidissime"  (=  liben- 
tissime),  circumlocutiones  per  verbum  „facere" ;  se  ducere,  subducere,  depug- 
nare,  pollicitatio."  Praeterea  etiam  addit:  „nuIIo  negotio,  trucidare,  portendere, 
et  hercules,  servitia,  quia." 

Sed  contra  Landgrafium  nonnulla  dicenda  sunt.  Primum  enim  hae, 
quas  attulit  vir  doctissimus,  PoIIionis  sermonis  proprietates  non  tam  multae 
sunt,  ut  pro  certo  librum  de  bello  Africano  Asinio  Pollioni  tribuere  possimus. 
Deinde  ne  omnes  quidem  voces  locutionesque,  quas  Landgrafius  Asinii  PoIIionis 
proprias  esse  affirmat,  re  vera  illi  scriptori  soli  sunt  tribuendae,  quia  singulae 
apud  alios  scriptores  atque  etiam  apud  Caesarem  leguntur. 

Ut  hoc,  qiiod  dico,  probem,  haec  proferam:  Ad  „quonam  modo" :  ec- 
quonam  modo  occurrit  apud  Ciceronem  in  ep.  ad  Att.  9,  9,  1 ;  simile  aliquid 
legitur  in  Cic.  or.  pro  Mil.  32  „quonam  igitur  pacto."  Ad  „in  agris  et  in 
villis" :  Cicero  in  Verr.  2,  92  scribit  „circum  agros  eius  villasque."  ad  „occa- 
sionem  nactus."  Caesar  in  b.  civ.  .3,  9,  6  scribit  nacti  occasionem  (etiam  in 
b.  Gall.  8,  28,  5);  „occasionem  nancisci"  legitur  etiam  in  b.  civ.  3,  85,  3. 
Participium  naetus  reperitur:  in  b.  Gall.  1,  53,  3.  4,  23,  1  et  6.  4,  35,  1. 
5,  7,  4.  5,  58,  4.  6,  35,   10.  7,  47,  7.    7,  56,  5.    7,  63,  3.    in  b.  civ.   1,  9,   I. 

1,  31,  1   et  2.   1,  51,  6.    1,  70,  3  (bis).    1,  74,   1.    1,  80,  3.    2,  4,  5.    2,  6,  2. 

2,  14,5.  2,22,2.  2,28,  2.  3,  3,   1.  3,  6,  3.  3,  8,  3.  3,  9,  6.  3,  23,  2.  3,25,3. 

3,  26,  1  et  4.  3,  38,  4.  3,  54,  2.  3,  96,  3  et  4.  3,  101,  2  et  4.  3,  108,  2.  in 
b.  Alex.  20,  6.  Forma  „nanctus"  legitur  in  b.  G.  4,  36,  3.  7,  9,  4.  7,  32,  1. 
7^  67,  5.  Apud  Priscianum  (in  grammat.  lat.  2,  513,  7)  legimus:  „nanciscor 
etiam  nactum  facit,  absque  n,  ut  Probo  et  Capro  et  Pollioni  et  Plinio  placet." 
Sed  exemplis  permultis,  quae  ex  Caesare  attuli,  quominus  hanc  formam  Polli- 
onis  propriam  dicamus,  impedimur.  ad  „nullum  vestigium  discedere" :  apud 
PoIIionem  (in  ep.  ad.  fam.  10,  31,  6)  hoc  legitur.  Locum  autem,  quem  Land- 
grafius  e  bello  Africano  (73,  3)  attulit,  vir  doctus  contra  codices,  qui  exhibent 
„ab  se  suoque  vestigio."  mutavit  in  „ab  se  suisque  vestigium."  Hoc  tum 
demum  fieri  poterat,  si  pro  certo  constaret  bellum  Africanum  ab  Asinio  PoIIi- 
one  esse  compositum. 

Quod  Landgrafius  et  apud  Asinium  Pollionem  (in  ep.  ad  fam.  10,  33, 
3  binis  tabellariis)  et  in  bello  Africano  (81,  1  „quinae  cohortes"  et  21,  1 
„ternae  cohortes)  distributiva  posita  esse  dicit  pro  cardinalibus,  equidem  ego 
negaverim.  Nam  nihil  est  cansae,  quod  non  omnibus  his  locis  distributiva 
proprio  sensu  adhibita  esse  iudicemus.  Ille  PoIIionis  locus  (Cic.  in  ep.  ad 
fam.  10,  33,  8)  „binis  tabellariis  in  duas  naves  impositis"  optime  intellegitur, 
si  dicimus  in  utramque  navem  binos  irapositos  esse  tabellarios.  Sed  licet  hoc 
loco  distributivum  positum  sit  pro  cardinali,  tamen  in  bello  Africano  hoc  non 
factum  est.  In  bell.  Afric.  81,  1,  „ad  ipsa  coruua  quinis  cohortibus  contra 
bestias  collocatis"  distributivum  proprio  significatione  adhibitum  est;  etiam 
altero  eiusdam  libri  loco  (21,  1)  id  factum  est:  „opera  interim  ipse  cotidie 
circuire  et  ad  ternas  cohortis  in  statione  habere." 

Verbo  „utrobique"  utitur  etiam  Cicero  in  ep.  ad  fam.  9,  6,  2.  Verbum 
„depugnare"  etiam  in  b.  Gall.  7,  28,  1  et  in  b.  Hisp.  34,  3   legitur. 

Circumlocutiones  per  verbum  faciendi,  quas  Landgrafius  Asinii  Pollionis 
proprias  esse  dicit,  multo  saepius  in  bello  Hispaniensi  occurrunt.  Qua  re 
docemur  hunc  fuisse  usum  vulgarem. 

Minimi  sane  momenti  est,  quod  Landgrafius  verbum  „polIicitatio"  Polli- 
onis  proprium  esse  affirmat.  Etsi  Cicero  et  Hirtius  hoc  vocabulo  non  utuntur, 
tamen  Caesar  saepius  hoc  verbum  usurpavit:  in  b.  Gall.  3,  18,2  (huic  magnis 
praesidiis  pollicitationibusque  persuadet),  3,  26,  1  (ut  magnis  praemiis  pollici- 
tationibusque  suos  excitarent),  6,  12,  2  (eos  ad  se  magnis  iacturis  pollicita- 
tionibusque  perduxerant),  7,  15  (omnibus  pollicitationibus  ac  praemiis  depos- 
cunt)  7,  31,  1  (eas  donis  pollicitationibusque  alliciebat);  in  b.  civ.  1,  57,  4 
(recentem  eorum  pollicitationem  animis  continebant),  3,  9,  2  (cum  neque 
pollicitationibus permovere  posset),  3,  108,3  (incitatum  pollicitationibus). 

Ellipsis  „in  praesentia"  (cf.  Landgr.  p.  36)  etiam  apud  Caesarem  legitur 
in  b.  Gall.  1,  1.5,  4.  5,  37,  1.  6,  43,  3.  7,  2,  3.  in  b.  civ.  1,  6,  4.  1,  30,  1. 
1,  42,  1.  3,  85,  5.  etiam  in  b.  Hisp.  33,  3. 

Quae  cum  ita  sint,  C.  Asinium  PoIIionem  librum  de  bello  Africano 
composuisse  pro  certo  affirmari  non  potest. 

Landgrafius  nititur  etiam  eo  argumento,  quod  in  his  Caesaris  commen- 
tariorum  supplementis  nullo  loco  Asinii  Pollionis  mentio  fit.  Qua  ex  re  vir 
doctissimus  concludi  posse  censet  (p.  18  s.)  PoIIionem  ipsum  consulto  nomen 
suum  reticuisse.  Sed  huius  generis  argumentum  non  multum  valere  omnes 
puto  concedere,  praesertim  cura  Landgrafius  argunientis  de  Asinii  Pollionis 
dicendi  genere  allatis  nobis  non  plane  persuaserit  (cf.  N.  Ph.  Rundsch.  1889 
p.   147  ss). 

Verisiraile  sane  esse  concedimus  Asinium  Pollionem  librura  de  bello 
Africano  coraposuisse,  sed  tanien  nullam  esse  in  hac  re  dubitationem  dicere 
non  possumus.  Nirais  igitur  festinavisse  dixerini  Ed.  Woelfflinum  et  Ad. 
Miodonskiuni,  qui  viri  docti  librum  ediderunt,  qui  inscribitur:  C.  Asini  Pollio- 
nis  de  bello  Africo  coramentarius. 

Cuni  igitur  ne  librura  quidem  de  bello  Africano  Asinio  Pollioni  pro 
certo  tribuendura  esse  ostenderimus,  ea,  quae  Landgrafius  de  reliquis  horum 
supplementorura  partibus  Pollioni  tribuendis  protulit,  ita  raodo  valent,  ut  dica- 
mus  verisiraile  esse  Asinium  Pollionera  illos  libros  complevisse  atque  edidisse. 
Sed  pro  certo  hoc  credere  nulla  re  cogimur,  quamquam  Landgrafii  de  ea  re 
iudicium  acerrimum  atque  maxime  ingeniosum  esse  nemo  negabit.  Sed  Land- 
grafius  optime  meritus  est,  quod  inquisitione  diligentissima  atque  subtilissima 
de  bello  Alexandrino  instituta  dubitationem  nobis  eripuit,  quasnam  libri  de 
bello  Alexandrino  partes  A.  Hirtio  tribuamus.  De  reliquis  autem  eiusdem 
libri  partibus,  quas  ille  vir  doctissiraus    vel    ab  Asinio  Pollione    scriptas  esse 

vel  ad  Caesaris  ipsius  adnotationes  referendas  esse  affirmat,  res  aliter  se 
habet.  Idem  dieeudum  est  de  iis  commentarii  tertii  de  bello  civili  capitibus 
(3,  108—112),  quae  Landgrafius  ab  Asinio  Pollione  confecta  et  composita 
esse  censet. 

Inveniuntur  sane  in  his  capitibus  nonnulla  a  Caesaris  loquendi  ratione 
abhorrentia  (Dinter.  in  quaest.  Caesar.  p.  82  ss;  H.  Schiller.  BI.  f  d.  b.  G. 
W.  1880  p.  396  ss;  Landgraf  I.  a.  p.  74— 82),  quibus  docemur  illa  capita  ab 
alio  scriptore  esse  addita. 

Sed  etiam  hanc  rem  Landgrafius,  qui  ea  capita  Asinio  PoIIioni  tribuit, 
plane  diiudicasse  non  videtur.  Nam  ex  exemplis  de  elocutione  sumptis,  quae 
Landgrafius  ad  rtrmandam  sententiam  suam  protulit,  nonnulla  non  solum  apud 
Pollionem  et  in  bello  Africano  sed  etiam  apud  Caesarem  ipsum  et  in  bello 
Hispaniensi  leguntur. 

De  vocibus  „nactus",  „poIIicitatio",  „iusequens"  iam  supra  diximus. 
„adiutor"  (in  b.  civ.  3,  108,  2)  legitur  etiam  in  b.  Gall.  5,  41,  8.  5,  38,  4. 
in  b.  civ.  1,  7,  1.  3,  62,  4.  „fidens"  (in  b.  civ.  3,  111,  1)  occurrit  etiam  in 
b.  Hisp.  25,  3  (qui  fidens  viribus  ex  adversariis  sibi  parem  esse  neminem 
agitare  coepit).  Jrrumpere  conari"  (in  b.  civ.  3,  111,  1  domum  eius  irrumpere 
conatus)  legitur  in  b.  Gall.  6,  37,  1  (in  castra  irrumpere  conantur),  in  b.  civ. 
3,  67,  5  (cum  irrumpere  nostri  conarentur).  Praeterea  legimus  in  b.  civ.  1, 
27,  3  „ne  milites  oppidum  irrumperent"  et  2,  13,  4  „quin  oppidum  irrumpe- 
rent".  Vocabulum  „mirificus"  (in  bell.  civ.  3,  112,  1)  usurpatur  etiam  in  b. 
Hisp.  29,  4  „mirificum  et  optandum  tempus".  „inductus"  (—  ductus)  legitur 
in  h.  civ.  3,  112,  8  „in  hoc  tractu  oppidi  pars  erat  regiae  exigua,  in  quam 
ipse  habitandi  causa  initio  erat  inductus".  Simile  aliquid  legitur  in  b.  Hisp. 
42,  2  (multis  legationibus  ab  se  in  senatum  inductis). 

His  igitur  rebus  intellegimus  ea,  quae  Landgrafius  de  Asinio  Pollione 
ostendere  voluit,  non  tam  certa  atque  firma  esse,  ut  sine  ulla  dubitatione  eius 
sententiam  sequamur. 

Hoc  etiam  dicendum  est  de  iis  libri  de  b.  Gall.  octavi  locis,  quos  ab 
Asinio  Pollione  insertos  esse  putat  Landgrafius.  Quod  imprimis  factum  esse 
iudicat  ille  vir  doctissimus  (p.  ^l  ss)  in  huius  libri  capitibus:  2,  5,  23,  34, 
46,  47,  48,  53,  54,  55. 

Progrediar  iam  ad  eam  Landgrafii  dissertationis  partem,  qua,  ut  supra 
dixi,  perspicue  atque  dilucide  demonstravit,  quae  partes  libri  de  bello  Alexan- 
drino  ab  Hirtio  ipso  sint  compositae. 

Hirtius  igitur  Landgrafio  auctore  scripsit  libri  de  bello  Alexandrino 
partes  hasce:  cap.  I.  1,  4;  II,  (1),*)  (2),  3,  (4),  5;  VIII,  1—6,  (6);  IX,  (4); 
X,  4-6;  XI,  3-4;  XII,  1,  (2),  3,  (4);  XV,  2;  XVI,  1-2;  XXI,  (1),  5; 
XXII;  XXIH;  XXIV,  3-6;  XXV,  1-4,  (5-6);  XXVI,  1,  (2),  3;  XXVII, 
1—4,  (5-6),  7;  XXVIII,  (1),  3;  XXIX,  (1),  2-5;  XXX,  (4),  5,  6;  XXXI; 
XXXII,  1,  3,  4;  XXXIII,  1,  (2),  3-5;  XXXIV;  XXXVI,  (3-5);  XXXIX, 
(1),  (2);  XXXX,  1-2,  (3),  4,  (5);  XXXXI;  XXXXH— XXXXV;  XXXXVI, 
1-3,  5-7;  XXXXVII,  1-4;  XXXXIX,  (2);  L,  1,  (2);  LI,  2-3,(4);  LIII, 
(5);  LIV,  (1-3);  LVI,  5;  LVIII,  (1),  (4);  LX,  (5);  LXI,  5-6;  LXII,  (3); 
LXm,  (4),  (5);  LXIV,  1,  (2),  3;  LXV— LXVIH;  LXIX,  1,  (2),  3;  LXX— 
LXXH;  LXXIII,  (2-3);  LXXIV,  (1),  2-4;  LXXV,  (1),  2-3;  LXXVI- 
LXXVIII. 

Haec  Landgrafii  sententia  confirmatur  iis  rebus,  quas  de  libro  de  b.  G. 
octavo  et  de  bello  Alexandrino  exposuimus.  Omnes  enim  Hirtii  loquendi 
proprietates  etiam  in  his,  quas  attuli,  belli  Alex.  partibus  inveniuntur,  cum 
omnia  fere  eaque  gravissima  discrimina,  quibus  impediebaraur,  quominus 
Nipperdeium  totum  commentarium  de  bello  Alexandrino  Hirtio  tribuentem 
sequeremur  expediantur. 

Summa  igitur  quaestionis  meae  haec  est: 

Hirtius  composuit  librum  de  bello  Gallico  octavum  atquae  eas,  ({uas 
ostendit  Laudgrafius  libri  de  b.  Alex.  partes.  Epistulam  autem  ad  Balbum 
Hirtius  libro  octavo  confecto  scripsit. 

Liber  de  bello  Africano  raultis  in  rebus  cum  C.  Asinii  Pollionis  dicendi 
genere  consentit ;  neque  tamen  hunc  librum  a  Pollione  compositura  esse  Land- 
grafius  pro  certo  ostendit. 

Commentarius  de  bello  Hispaniensi,  cuius  auctor  incertus  est,  cum  a 
reliquis  supplementis  tum  a  libro  de  bello  Africano  discrepat  sermoneraque 
■«xhibet  cotidianum  ac  vulgarem. 

De  iis  belli  Alexandrini  partibus,  quas  cum  Landgrafio  ab  Hirtio  non 
eorapositas  esse  iudicaraus,  atque  de  ea  re,  quod  Landgrafius  Asinium  Pollionem 
omnia,  de  quibus  aginius,  suppleraenta  edidisse  affirraavit,  nihil  dicendura  est 
nisi  Horatianura  illud:  „Adhuc  sub  iudice  lis  est." 

*)  Paragraphi   uneis   inclusae   singulas  Caesaris   vel  Pollionis   (ut  vult  Landgrafius) 
dicendi  proprietates  exhibent. 

